text:
स्वाध्याय
– प्रवीण नारायण चौधरी
रामचरितमानस मोती
१३. मानस केर रूप और माहात्म्य
ई रामचरितमानस जेहेन अछि, जाहि प्रकारे बनल अछि और जाहि हेतु सँ जग भरि मे एकर प्रचार भेल, ओ सब कथा हम (तुलसीदास) श्री उमा-महेश्वर केँ स्मरण कय केँ कहैत छी। श्री शिवजीक कृपा सँ हुनकहि हृदय मे सुन्दर बुद्धि केर विकास भेल जाहि सँ ई श्री रामचरित मानस केर कवि भेलाह। अपन बुद्धि केर अनुसार त ओ एकरा मनोहरे बनबैत छथि, मुदा तैयो हे सज्जनवृन्द! सुन्दर चित्त सँ सुनिकय एकरा अहाँ सुधारि लेब से कवि विनम्रता सँ अनुरोध करैत छथि।
१. सुन्दर (सात्त्विक) बुद्धि भूमि थिक, हृदय एकमात्र ओहि भूमिक गहींर स्थान थिक, वेद-पुराण समुद्र थिक और साधु-संत मेघ थिकाह। ओ (साधु रूपी मेघ) श्री रामजीक सुयश रूपी सुन्दर, मधुर, मनोहर और मंगलकारी जल केर वर्षा करैत अछि। सगुण लीलाक जे विस्तार सँ वर्णन करैत अछि वैह राम सुयश रूपी जल केर निर्मलता अछि, जे मल-गन्दगी आदिक नाश करैत अछि आर जाहि प्रेमाभक्तिक वर्णन नहि कयल जा सकैत अछि ओ एहि जल केर मधुरता आ सुन्दर शीतलता थिक।
२. ओ (राम सुयश रूपी) जल सत्कर्म रूपी धान केर लेल हितकर अछि और श्री रामजीक भक्त लोकनिक त जीवनहि अछि।
३. ओ पवित्र जल बुद्धि रूपी पृथ्वी पर खसल आर समेटिकय सुहाओन कानरूपी मार्ग सँ चलल आर मानस – हृदयरूपी श्रेष्ठ स्थान मे भरिकय ओतहि स्थिर भऽ गेल। सैह पुरान भऽ कय सुन्दर, रुचिकर, शीतल और सुखदाई भऽ गेल।
४. एहि कथा मे बुद्धि सँ विचारिकय जे चारि अत्यन्त सुन्दर और उत्तम संवाद (भुशुण्डि-गरुड़, शिव-पार्वती, याज्ञवल्क्य-भरद्वाज और तुलसीदास और संत) रचल अछि, वैह एहि पवित्र और सुन्दर सरोवर केर चारि गोट मनोहर घाट थिक। सात काण्ड एहि मानस सरोवर केर सुन्दर सात सीढ़ी सब थिक, जेकरा ज्ञानरूपी नेत्र सँ देखिते देरी मोन प्रसन्न भऽ जाइत अछि।
५. श्री रघुनाथजीक निर्गुण (प्राकृतिक गुण सँ अतीत) और निर्बाध (एकरस) महिमा केर जे वर्णन कयल जाइत अछि से एहि सुन्दर जलक अथाह गहींरता थिक। श्री रामचन्द्रजी और सीताजी केर यश अमृत समान जल थिक।
६. एहि मे जे उपमा सब देल गेल अछि से तरंग सभक मनोहर विलास थिक। सुन्दर चौपाइ सब एहि मे पसरल घनगर पुरइन (कमलिनी) केर गाछ थिक आर कविताक युक्ति सब सुन्दर मणि (मोती) उत्पन्न करयवला सुहाओन खुरचैन (सीपि) थिक।
७. जे सुन्दर छन्द, सोरठा और दोहा सब अछि ओ एहि मे बहुरंगा कमल फूल केर समूह सुशोभित अछि। अनुपम अर्थ, ऊँच भाव और सुन्दर भाषा एकर पराग (पुष्परज), मकरंद (पुष्परस) और सुगंध थिक। सत्कर्म (पुण्य) केर पुंज भौंराक सुन्दर पंक्ति थिक, ज्ञान, वैराग्य और विचार हंस थिक। कविताक ध्वनि वक्रोक्ति, गुण और जाति विभिन्न तरहक मनोहर मछरी सब थिक।
८. अर्थ, धर्म, काम, मोक्ष – ई चारू, ज्ञान-विज्ञान केर विचार केर कहनाय, काव्य केर नौ रस, जप, तप, योग और वैराग्य केर प्रसंग – ई सब एहि सरोवर केर सुन्दर जलचर जीव सब थिक।
९. सुकृती (पुण्यात्मा) लोकनि केर, साधु लोकनि केर और श्री रामनाम केर गुण सभक गाने एकर विचित्र जल पक्षी सभक समान अछि।
१०. संत लोकनिक सभा एहि सरोवर केर चारू दिश पसरल अमराई (आमक गाछी) थिक आर श्रद्धा वसन्त ऋतु केर समान कहल गेल अछि। नाना प्रकार सँ भक्ति केर निरूपण और क्षमा, दया तथा दम (इन्द्रिय निग्रह) लता आदि केर मण्डप अछि।
११. मोनक निग्रह, यम (अहिंसा, सत्य, अस्तेय, ब्रह्मचर्य और अपरिग्रह), नियम (शौच, संतोष, तप, स्वाध्याय और ईश्वर प्रणिधाने एकर फूल अछि, ज्ञान फल अछि और श्री हरि केर चरण मे प्रेम होयब एहि ज्ञानरूपी फल केर रस अछि। ई सब बात वेद कहने अछि।
१२. एहि (रामचरित मानस) मे आरो जे विभिन्न प्रसंगक कथा सब अछि ओ एहि मे सुग्गा, कोयली आदि रंग-बिरंगक पक्षी सब थिक। कथा मे जे रोमांच होइत अछि वैह वाटिका, बाग और वन थिक तथा जे सुख होइत अछि ओ सुन्दर पक्षी विहार थिक।
१३. निर्मल मन माली छी जे प्रेमरूपी जल सँ सुन्दर नेत्र द्वारा ओकर सींचन करैत अछि।
१४. जे लोक एहि चरित्र केँ सावधानी सँ गबैत अछि वैह एहि तालाब केर चतुर रखवाला थिक आर जे स्त्री-पुरुष सदा आदरपूर्वक एकरा सुनैत अछि वैह एहि सुन्दर मानस केर अधिकारी उत्तम देवता लोकनि थिकाह।
१५. जे अति दुष्ट और विषयी छथि, से अभागल सब बगुला और कौआ सब छथि जे एहि सरोवरक समीप नहि जाइत छथि, कियैक तँ एतय (एहि मानस सरोवर मे) डोकी (घोंघी), बेंग आर समार (सेवार) समान विषय रस केर नाना कथा सब एहि मे नहि भेटैत अछि।
१६. यैह कारण बेचारे कौआ और बगुलारूपी विषयी लोक एतय अबैत अबैत हृदय मे हारि मानि लैत छथि, कियैक तऽ एहि सरोवर तक आबय मे बहुते कठिनाई होइत छन्हि। श्री रामजी केर कृपा बिना एतय नहि आयल होइत अछि किनको।
१७. घोर कुसंग टा भयानक खराब रास्ता थिक, ओहि कुसंगी सभक वचन बाघ, सिंह और साँप होइछ। घर केर कामकाज और गृहस्थी सभक भाँति-भाँति केर जंजाले अत्यन्त दुर्गम बड़का-बड़का पहाड़ थिक। मोह, मद और माने सब बहुते रास बीहड़ वन थिक और नाना प्रकार केर कुतर्के भयानक नदी सब थिक।
१८. जिनका पास श्रद्धा रूपी बटखर्चा नहि अछि आर संत लोकनिक संगत नहि अछि, संगहि जिनका श्री रघुनाथ जी प्रिय नहि छथि, हुनका लेल ई मानस अत्यन्त अगम अछि। अर्थात् श्रद्धा, सत्संग और भगवत्प्रेम केर बिना कियो एकरा नहि पाबि सकैत अछि।
१९. यदि कोनो मनुष्य कष्ट उठाकय ओतय धरि पहुँचियो जाइथ त ओतय अबिते देरी तेहेन नीन (नींद) रूपी जूड़ी आबि जाइत छन्हि। हृदय मे मूर्खतारूपी बड़ा कड़गर जाड़ लागय लगैत छन्हि जाहि सँ ओतय जाइयोकय ओ अभागल स्नान नहि कय पबैत छथि। ओहि सँ ओहि सरोवर मे स्नान आर ओकर जलपान त कयल नहि जाइत छन्हि, त उन्टे अपन अभिमान मे ओतय सँ घुरि जाइत छथि। फेर जँ कियो हुनका सँ ओहिठामक हालचाल पुछय अबैत छन्हि त ओ अपन अभाग्य केर बात नहि कहिकय ओहि (रामचरितमानसरूपी) सरोवर केर निन्दा कय केँ हुनका लोकनि केँ बुझबैत छथि।
२०. ई सारा विघ्न ओहेन लोक केँ नहि होइत छैक जेकरा श्री रामचंद्रजी सुंदर कृपाक दृष्टि सँ देखैत छथि। वैह आदरपूर्वक एहि सरोवर मे स्नान करैत अछि और महान् भयानक त्रिताप सँ (आध्यात्मिक, आधिदैविक, आधिभौतिक ताप सँ) नहि जरैत अछि।
२१. जेकर मोन मे श्री रामचंद्रजीक चरण मे सुन्दर प्रेम छैक ओ एहि सरोवर केँ कहियो नहि छोड़ैत अछि। हे भाइ! जे एहि सरोवर मे स्नान करय चाहि रहल छी से खूब मोन लगाकय सत्संग करू।
२२. एहिना मानस सरोवर केँ हृदयक आँखि सँ देखिकय और ओहिमे गुरकनियाँ मारिकय कविक बुद्धि निर्मल भऽ गेलनि, हृदय मे आनंद और उत्साह भरि गेलनि आर प्रेम तथा आनंद केर प्रवाह उमड़ि पड़लनि। ताहि सँ ओ सुन्दर कवितारूपी नदी बहि निकलल, जाहि मे श्री रामजीक निर्मल यश रूपी जल भरल अछि।
२३. एहि कवितारूपिणी नदीक नाम सरयू थिक, जे संपूर्ण सुन्दर मंगल केर जड़ि थिक। लोकमत और वेदमत एकर दुइ किनारा थिक। एहि सुन्दर मानस सरोवर केर कन्या सरयू नदी बड़ा पवित्र अछि और कलियुग केर छोट-पैघ सब पापरूपी तिनका आ वृक्ष केँ जड़ि सँ उखाड़ि फेकयवाली अछि।
२४. तीनू प्रकार के श्रोता लोकनिक समाजे एहि नदीक दुनू कंछैर पर बसल रहल पुरवा, गाम आ नगर मे रहैत छथि आर संत लोकनिक सभा टा सब सुन्दर मंगल केर जड़ि अयोध्याजी छथि। सुन्दर कीर्तिरूपी सुहाओन सरयूजी रामभक्तिरूपी गंगाजी मे जा मिलली।
२५. छोट भाइ लक्ष्मण सहित श्री रामजीक युद्ध केर पवित्र यशरूपी सुहाओन महानद सोन ओहि मे आबि मिलल। दुनूक बीच मे भक्तिरूपी गंगाजीक धारा ज्ञान और वैराग्य सहित शोभित भऽ रहल छथि। एहि तरहें तीनू ताप केँ डरबयवाली ई तिमुहानी नदी रामस्वरूपरूपी समुद्र दिश जा रहल छथि।
२६. एहि (कीर्ति रूपी सरयू) केर मूल मानस (श्री रामचरित) थिक आर ई (रामभक्ति रूपी) गंगाजी मे मिलैत अछि, ताहि लेल ई सुनयवला सज्जन लोकनिक मन केँ पवित्र कय देत। एकर बीच-बीच मे जे भिन्न-भिन्न प्रकार के विचित्र कथा सब छैक वैह मानू नदी तट केर आसपास रहल वन आ उपवन सब थिक।
२७. श्री पार्वतीजी और शिवजीक विवाह केर बरियाती एहि नदी मे बहुत प्रकारक असंख्य जलचर जीव थिक।
२८. श्री रघुनाथजीक जन्म केर आनंद-बधाइये एहि नदीक भँवर और तरंग केर मनोहरता थिक।
२९. चारू भाइ लोकनिक जे बालचरित अछि से एहि मे फुलायल रंग-बिरंगक कमल फूल थिक।
३०. महाराज श्री दशरथजी तथा हुनकर रानी लोकनि तथा कुटुम्ब लोकनिक सत्कर्म (पुण्य) भ्रमर और जल पक्षी थिक।
३१. श्री सीताजीक स्वयंवर केर जे सुन्दर कथा अछि से एहि नदीक सुहाओन छवि थिक।
३२. अनेकों सुन्दर विचारपूर्ण प्रश्न एहि नदी केर नाव थिक आर ओकर विवेकयुक्त उत्तर बुझू जे चतुर केवट थिक।
३३. एहि कथा केँ सुनिकय पाछू जे आपस मे चर्चा होइत छैक से एहि नदीक सहारे-सहारे चलयवला यात्री लोकनिक समाज जेकाँ शोभा पाबि रहल अछि।
३४. परशुरामजीक क्रोध एहि नदीक भयानक धारा थिक आर श्री रामचंद्रजीक श्रेष्ठ वचन सुन्दर घाट थिक।
३५. भाइ सहित श्री रामचंद्रजीक विवाह केर उत्साहे एहि कथारूपी नदीक कल्याणकारिणी बाढ़ि थिक जे सब केँ सुख दयवला अछि।
३६. ई कहय-सुनय मे जे हर्षित और पुलकित होइत अछि वैह पुण्यात्मा पुरुष थिक, जे प्रसन्न मन सँ एहि नदी मे नहाइत अछि।
३७. श्री रामचंद्रजी के राजतिलक लेल जे मंगल साज सजायल गेल वैह मानू पाबनिक समय एहि नदी पर एकत्रित यात्री लोकनिक समूह थिक।
३८. कैकेयी केर कुबुद्धि एहि नदीक काई थिक, जेकर फलस्वरूप बड भारी विपत्ति आबि गेल।
३९. संपूर्ण अनगिनत उत्पात सब केँ शांत करयवला भरतजीक चरित्र नदी तट पर कयल जायवला जपयज्ञ थिक।
४०. कलियुग केर पाप आर दुष्ट लोकनिक अवगुण सभक जे वर्णन सब अछि से एहि नदीक जल केर थाल (कीचड़) आ बगुला-कौआ सब थिक।
४१. ई कीर्तिरूपिणी नदी छहो ऋतु मे सुन्दर अछि। सब समय ई परम सुहाओन आर अत्यन्त पवित्र अछि। एहि मे शिव-पार्वतीक विवाह हेमंत ऋतु अछि। श्री रामचंद्रजीक जन्म केर उत्सव सुखदायी शिशिर ऋतु अछि। श्री रामचंद्रजीक विवाह समाजक वर्णने आनंद-मंगलमय ऋतुराज वसंत थिक। श्री रामजी के वनगमन दुःसह ग्रीष्म ऋतु अछि और मार्ग केर कथा कड़गर रौद तथा लू अछि। राक्षस सभक संग घोर युद्धे वर्षा ऋतु अछि, जे देवकुल रूपी धान वास्ते सुन्दर कल्याण करयवाली अछि। रामचंद्रजीक राज्यकाल केर जे सुख, विनम्रता और बड़ाई अछि वैह निर्मल सुख दयवाली सुहाओन शरद् ऋतु थिक।
४२. सती-शिरोमणि श्री सीताजीक गुण केर जे कथा अछि से एहि जल केर निर्मल आ अनुपम गुण थिक। श्री भरतजी केर स्वभाव एहि नदीक सुन्दर शीतलता थिक जे सदा एक रंग रहैत अछि आर जेकर वर्णन नहि कयल जा सकैछ। चारू भाइ लोकनिक एक-दोसर केँ देखनाय, बजनाय, मिलनाय, एक-दोसर सँ प्रेम कयनाय, हँसनाय और सुन्दर भ्रातृत्व एहि जल केर मधुरता और सुगन्ध थिक।
४३. हमर आर्तभाव, विनय और दीनता एहि सुन्दर और निर्मल जल के हलकापन अत्यन्त कम अछि। यैह जल बहुत सुन्दर अछि जे सुनय टा सँ गुण कयल करैत अछि आर आशारूपी प्यास केँ तथा मनक मैल केँ दूर कय देल करैत अछि। यैह जल श्री रामचंद्रजीक सुन्दर प्रेम केँ पुष्ट करैत अछि, कलियुगक सब पाप और ओहि सँ होयवला ग्लानि केँ हरण करैत अछि। संसारक जन्म-मृत्यु रूप श्रम केँ सोखि लैत अछि, संतोष केँ सेहो संतुष्ट करैत अछि और पाप, दरिद्रता तथा दोष केँ नष्ट कय दैत अछि। यैह जल काम, क्रोध, मद और मोह केँ नाश करयवला आर निर्मल ज्ञान तथा वैराग्य केँ बढ़ाबयवला होइत अछि। एहि मे आदरपूर्वक स्नान कयला सँ आर एकरा पिला सँ हृदय मे रहयवला सब पाप-ताप मेटा गेल करैत अछि।
४४. जे एहि राम सुयश रूपी जल सँ अपन हृदय केँ नहि पखारलक ओ कायर कलिकाल द्वारा ठकल गेल बुझू। जेना प्यासा हरिन सूर्यक किरण केँ रेत पर पड़िते ओहि सँ उत्पन्न भेल जल केर भ्रम केँ वास्तविक जल बुझिकय पियय लेल दौड़ैत अछि आर जल नहि पाबिकय दुःखी भेल करैत अछि, तहिना ओ कलियुग सँ ठकायल लोक विषय सभक पाछाँ भटकिकय दुःखी होयत।
४५. अपन बुद्धिक अनुसार एहि सुन्दर जलक गुण सब केँ विचारिकय ओहि मे अपन मन केँ स्नान कराकय आ श्री भवानी-शंकर केँ स्मरण कय केँ कवि (तुलसीदास) सुन्दर कथा कहैत छथि।
हरिः हरः!!


c: text/html

text:
साक्षात्कारः परिचय विशिष्ट कलाकार ओ अभियानी अनुप सत्यनारायण झा केर
भारत मे २०१४ ई. मे राष्ट्रवादी सरकारक गठनक संगहि ई निर्णीत भऽ गेल छल जे मैथिली भाषा मे डीडी बिहार तथा अल इंडिया रेडियो पर कार्यक्रम सब बढत। तहिना भेबो कैल। स्मृति मे अनैत छी तत्कालीन मिथिला राज्य निर्माण सेनाक सेनाली लोकनिक सूचना तथा प्रसारण मंत्री – प्रकाश जावड़ेकर जी संग भेंटघांट तथा ज्ञापन पत्र सौंपबाक बात, तेकरा संगहि सूचना तथा प्रसारण मंत्रालय द्वारा देल गेल निर्देशन जे बिहार केर स्थानीय भाषा मे बेसी सँ बेसी मनोरंजनात्मक व अन्य कार्यक्रम सब केर प्रसारण बढायल जाय। हाल मैथिली भाषा मे कइएक टा महत्वपूर्ण कार्यक्रम केर प्रसारण कैल जा रहल अछि जाहि मे मैथिली धारावाहिक केर चर्चा सर्वोपरि अछि।
मैथिली जिन्दाबाद केर मुम्बई प्रतिनिधि प्रकाश कमती एहि विषय पर रुचि लैत ओहि ठाम कार्यरत कलाकार व अभियानी अनुप सत्यनारायण झा संग वार्ता कएलनि।
मैथिली धारावाहिक “मास्टर साहेब” जे डीडी बिहार पर राइत ९ बजे सँ, सप्ताह में ३ दिन ( सोम, मंगल आ बुद्ध ) प्रसारित होइत अछि जाहि में श्री अनुप सत्यनारायण झा जी “रामचंद्र बाबू” केर भूमिका में छैथ – तिनका संग भेल वार्ताक अंश एतय राखल जा रहल अछि। आशा करैत छी जे एहि साक्षात्कारक संग आरो-आरो साक्षात्कार शीघ्रे एतय प्रकाशित करबाक मौका भेटत। मैथिलीभाषी दर्शक लेल ई साक्षात्कार काफी रोचक भऽ सकैत अछि। संगहि एहि भाषा मे कलाजीविता केँ सेहो संवर्धन-प्रवर्धन करबाक नीक अवसर भेटत, लक्ष्य हमरा सबहक ताहि दिशा मे अछि।
प्रस्तुतअछि हिनका संग मैथिली जिन्दाबादक प्रतिनिधि प्रकाश कमतीक किछु गपशप केर अंश:-
प्रश्न : अनुपजी अहाँक संछिप्त परिचय देल जाऊ…?
उत्तर : हम्मर जन्म आसाम के न’गांव जिला मे भेल, हम्मर पिता श्री सत्यनारायण झा न’गांव केर मारवाड़ी स्कुल मे शिक्षक छलैथ। ओना हम दड़िभंगा जिलाक केवटी प्रखण्ड अंतर्गत दड़िमा गामक मूल निवासी छी, आठ भाइ-बहिन मे हमर नम्बर पांचम अछि।
प्रश्न : अभिनय क्षेत्र सँ कोना जुड़लौं आ अहिके सफर केहन रहल…?
उत्तर : आसाम सँ हम १९९० मे पूणे फिल्म एक्टिंग ईंस्टिच्यूट मे अभिनय के शिक्षा प्राप्त करऽ के उद्योग सँ पहुँचलौं । मुदा हमरा ओत्त जोगाड़ नञि बैसल आ हम अप्पन शिक्षा पुर्ण कऽकऽ १९९३ मे मुम्बई आबि गेलौं । बहुतो प्रयास केला के बाद हमरा मन मोताबिक काज नञि भेटल, मुदा किछ मराठी नाटक मे आ किछ हिन्दी धारावाहिक के पाईलॉट एपिसोड मे आवश्य अभिनय केलौं। मुदा धारावाहिक सब मे वरिष्ठ कलाकार सब संग अभिनय करबाक अवसर आवश्य भेटल, विशेष रुप सँ सईद जाफ़री सर, मंगल ढिल्लों जी आ राकेश बेदी जी संग। कपारक दोष बुझु बा कोनो आओर दोष मुदा धारावाहिक सब पाईलॉट सँ आगा बढ़बे नञि केलक। थाईक हाईर कऽ कपड़ा के कम्पनी मे नौकरी पकड़लौं आ धिरे धिरे अभिनेता बनऽ के उम्मीद छोड़ऽ लगलौं ।
१९९९ मे विवाह भेल आ फेर परिवारिक जिनगी मे एना पइस गेलौं जे एम्हर ओम्हर देखऽ लेल समये नञि भेटल।
२०१५ मे संजोग एहन बैसलै जे हम्मर मित्र श्री राजेश झा जी हमरा विख्यात गीतकार संग लेखक अभिराज झा जी सँ भेंट करेलैथ आ ओ हमरा मैथिली धारावाहिक ‘मास्टर साहेब’ मे एकटा किरदार निभावऽ के मौका देलैथ संगे हमरा अंदर लगभग मृत कलाकार के ऑक्सीजन दऽ कऽ दोबारा जिवंत केलैथ।
प्रश्न : “मास्टर साहेब” धारावाहिक में अभिनीत कलाकार केर किरदार संगहि हुनक परिचय देल जाऊ ..?
उत्तर : मैथिली धारावाहिक ‘मास्टर साहेब’ मे मुख्य भूमिका मास्टर साहेब के किरदार में श्री अभिराज झा जी अपने छैथ। संगे अन्य महत्वपूर्ण किरदार में सुरेश आनंद ( पंडित डंकेश्वर ), मोना रॉय ( सुनैना ), करण मिश्रा ( विडियो ), शिखा चौधरी ( सोना ), अनूप सत्यनारायण झा ( रमचंद्र बाबू ), राजेश झा ( घटक ), विमल झा ( ओकिल ), वंदना झा ( मास्टरनी ), अवधेश सिंह ( मुखिया ), मनोरमा मिश्रा ( पंडिताईन ), घनश्याम झा ( बैरिष्टर ), पंकज कामटी ( रामलाल ) अभय झा ( श्याम ), फूलकुमार झा ( बाबा भिखारी ), लड्डू ( मनीष चौधरी ) निर्माता श्री दिनेश कुमार सिंह, निर्देशन कथा पटकथा संवाद श्री अभिराज झा, संगीत श्री उदय नारायण झा, छायांकन श्री आर आर सिंह प्रिंस आ कार्यकारी निर्देशक श्री हृदयनाथ झा केर छैन्ह।
प्रश्न : अहि धारावाहिक में अहाँक किरदारक कि भूमिका अईछ …?
उत्तर : हम एक जमींदार के किरदार निभा रहल छी आ हम्मर किरदार के नाम ‘रामचंद्र बाबू’ अछि। रामचंद्र बाबू आ मुखिया जी दुनु परम मित्र छैथ आ गाम मे चली रहल सब चोट पैग्घ घटना पर नज़र राखैत आनंद लेबाक प्रयास करई छैथ, संगही हमरा दुनु गोटे द्वारा समाजीक संदेश सेहो देल जाई छैक।
प्रश्न : अहि धारावाहिक सँ मैथिल में कोन तरहक सन्देश देबाक प्रयाश भ रहल अईछ संगहि मिथिला केर संस्कृति आ समाजक कोन बिंदु पर विशेष बल देबाक प्रयाश कैल गेल अईछ…?
उत्तर : पहिल प्रयास तऽ इ छै जे मैथिली भाषाक प्रचार हो, अक्खन बहुत एहन मैथिली परिवार छै ( विशेष रुप सँ शहरी क्षेत्र मे ) जाहि मे बच्चा सब मैथिली नञि बाजई छैथ। डी डी बिहार के सब अधिकारी संग निदेशक श्री पुरुषोत्तम नारायण सिंह जी धन्यबादक पात्र छैथ जे मैथिली कार्यक्रम सबके प्रोत्साहन दऽ रहल छैथ। एक्कर अलावे दहेज़ प्रथा के विरोध आ महिला शिक्षा के बढ़ावा आदि विषय पर सेहो ध्यान देल जा रहल छै। मिथिलाक गौरवशाली अतीत, मिथिलाक साहित्य, मिथिलाक खान पान, संस्कार संग वर्तमान परिस्थिती मे मिथिला मे रोजगार के आवश्यकता पर जोड़ देल जा रहल अछि। मिथिला मे अनेको परिवार एहन छै जे रोजगार के अभाव मे मिथिला छोड़ऽ पर बाध्य छै। जाबैत मिथिला मे कल कारखाना नञि शुरु होयत ता धेर मिथिला सँ पलायन रोकनाई असंभव अछि।
प्रश्न : अनुपजी धारावाहिक सेट पर केर किछु अनुभव कहल जाऊ…?
उत्तर : ‘मास्टर साहेब’ के सेट पर एकदम परिवारिक वातावरण रहैत छैक, एना बुझाई छै जेना मात्र सब कलाकारे नञि मुदा अन्य तकनीकी लोक सब सेहो एकटा पैग्घ परिवारक अंग छैक। सेट पर हम सब मैथिली भाषा मे बात करै छी आ किछ लोक जे मैथिल नञि छैथ आब ओहो सब मैथिली बाजई छैथ।
धन्यवाद अपनेक विचार सँ अवगत करेलौँ।

robotstxt: allowed

filter: keep


text:
मिशन मिथिलाक्षर
मिथिलाक्षर सिखू
और सिखाऊ
मिथिला भारतक अति प्राचीन सांस्कृतिक इकाई में
सँ एक छल। कतेको शताब्दी धरि एहिठाम अपन स्वतंत्र राजतंत्र सेहो रहल अछि। जनक
कालीन प्राचीन मिथिलाक के वैभव आ विद्वता जगजाहिर अछि। कवि चंदा झा
मिथिला क्षेत्र के किछु एहि प्रकार सँ पारिभाषित कयने छथि–
“गंगा बहति जनिक
दक्षिण दिसि पूर्व कौशिकी धारा,
पश्चिम बहति गण्डकी उत्तर हिमवत बल विस्तारा।
कमला त्रियुगा अमृता धेमुड़ा वागमती कृतसारा,
मध्य वहत लक्ष्मणा प्रभृति से मिथिला विद्यागारा”।।
प्राचीन काल सँ एखनि धरि तक मिथिला अपन
ज्ञान-विज्ञान, कला-संस्कृति, धर्म-दर्शन आ ज्ञानोत्पार्जन में अग्रणी रहल अछि।
याज्ञवलक्य, कालिदास, मंडन मिश्र, अयाची मिश्र, विद्यापति आदि अनेको मनीषी एहि
मिथिला भूमि पर अवतरित होईत रहलाह। मुदा पता नहिं, सम्प्रति मिथिला में केहेन बसात
बहल जे प्रबुद्ध मैथिल संग श्रमिक वर्ग सेहो मिथिला सं पलायन क गेलाह, जाहि सं
मिथिलाक विकासक पहिया जेना ठप्प भ गेल अछि। मिथिलाक ई दशा कोनो भीषण युद्धक प्रभाव
सं नहि भेल अछि, बल्कि स्वतंत्रता प्राप्ति के बाद एहि क्षेत्र के अपन हाल पर
छोड़ि देल गेल। जे जनप्रतिनिधि बनलाह से कहियो मिथिला सं मतलब नहि रखलैथ। उपेक्षाक
दंश सं पीड़ित ई क्षेत्र पिछड़ैत चलि गेल। एकर दशा कोनो आसाध्य व्याधि सं ग्रस्त
मनुक्ख सनके भ गेल अछि। एहेन अवस्था में सिर्फ अतीतक गुणगान करैत रहला सं मिथिला
व्याधिमुक्त नहि भ सकैत अछि। किछु एहन बिंदु अछि जाहि पर व्यापक चेतना आ आत्ममंथन
आवश्यक अछि। एहि में सं एक अछि मिथिलाक्षर लिपि के पुनर्जीवित केनाई। मैथिली भाषा
के भारत सरकार सन् 2003 ई. में संविधानक अष्टम अनुसूची में शामिल कयलक। लेकिन
बिडंवनाक बात ई जे मैथिली भाषाक प्रमुख लिपि (मिथिलाक्षर/तिरहुता) के संरक्षण आ
संबंर्द्धन पर ध्यान दै के बजाए एकर लिपि देवनागरी मानल गेल।
मिथिलाक्षर
लिपि के संबंध में दू टूक बात – मिथिलाक्षर-लिपि के इतिहास सं ई
स्पष्ट होईत अछि जे एहि लिपि सं बाँग्ला आ असमिया आदि लिपिक जन्म भेल अछि। बांग्ला
भाषाक तत्कालीन विद्वान् डॉ. सुनीति कुमार चटर्जी अपन पुस्तक “The Origin and
Development of the Bengali Language” में स्पष्ट रुप सँ उल्लेख
कैने छथि जे बाँग्ला लिपिक उत्त्थान में मिथिलाक्षर-लिपिक अविस्मरणीय योगदान अछि।
एहि सँ पैघ दुर्भाग्य की भ सकैत अछि जे मिथिलाक्षर-लिपि, बाँग्ला
आ असमिया लिपिके मातृलिपि रहितहुँ, मृत अवस्था में पहुँचि
गेल अछि। मिथिलाक्षर लिपि के विलुप्त होयबाक मुख्य कारण मिथिलांचलक प्रबुद्ध वर्गक
एहि लिपि के प्रति उदासीनता आ उपेक्षा रहल, जे संक्रमण काल में एहि लिपिके संरक्षण
नहिं क सकलाह।
एखन
मिथिलाक्षर लिपिक प्रमुख श्रोत पाण्डुलिपि अछि। पाण्डुलिपि ओहि दस्तावेज के कहल
जाइत अछि जे एक या एक सं अधिक मनुक्खक द्वारा हस्तलिखित हो। प्राचीन काल में
ऋषि-मुनि, जखन विचार-मीमांसा करैत छलाह, तखन अपन ज्ञान के अनेकों तरीका सं जेना
भित्तिचित्र, शिलापट्ट, ताड़पत्र, ताम्रपत्र, कागज आदि पर लिपिबद्ध करैत या कराबैत
छलाह। एकर मुख्य उद्देश्य, कठिन मेहनत सं अर्जल ज्ञानक अति प्राचीन आ समृद्ध
परंपराक संरक्षण छल। पाण्डुलिपि में लिपिबद्ध एहि ज्ञानक अध्ययनक वास्ते देश-विदेशक
अनेको विद्वान मिथिला अबैत रहलाह। एहेन विद्वान सब में सं जर्मनीक प्रखर विद्वान
मैक्समूलर के नाम उल्लेखनीय अछि। मैक्समूलर अपन पुस्तक में लिखने छथि – “एहि संसार में ज्ञानी आ पंडितक देश
केवल भारत अछि, जतय विपुल ज्ञान-संपदा पाण्डुलिपि में संरक्षित अछि”।
मिथिलाक्षरक
वर्ण परिचय - मिथिलाक्षर-लिपि में कुल 82 टा संकेताक्षर अछि: स्वर वर्ण अक्षर – 14,
व्यंजन वर्ण अक्षर – 33, स्वर चिन्ह – 15, चिन्ह – 5, विराम चिन्ह – 3, विशेष
चिन्ह – 2, अंक – 10।
मिथिलाक्षर
सं संबंधित ई जानकारी देबाक हमर मात्र एक्कहिं टा उद्देश्य अछि जे प्रत्येक
मिथिलावासी आ मैथिल-भाषी अपन लिपिक प्राचीनता आ समृद्ध परंपरा सं अवगत होईथ आ केवल
मिथिलाचंल नहि अपितु सम्पूर्ण भारत के शिक्षा प्रणाली में मिथिलाक्षर (मैथिली) के
समुचित स्थान भेटैक, तदर्थ प्रयास करथि। मिथिलांचल में वसनिहार आ प्रवासी मैथिल सबहक
ई परम पुनीत आ नैतिक कर्तव्य अछि जे ओ अपन मातृभाषाक लिपि के जानैथ आ ओकर अधिकाधिक
प्रयोग करैथ। आजुक मिथिला में मिथिलाक्षर लिपि जननिहार आ लिखनिहार एको प्रतिशत
नहिं रहि गेल छथि। ई कतेक खेदक बात अछि। आवश्यकता अछि जे प्रभुता संपन्न वर्ग,
मैथिली भाषा आ लिपिक महत्व के बुझैथ, कियैक त कोनों भाषाक स्थायी अस्तित्व ओहि
भाषाक स्वतंत्र लिपिक व्यवहार पर निर्भर करैत अछि।
उठू मैथिल जागु
अवेर भय गेल!
देखू आंखि खोलि
कते वेर भय गेल?
मिथिलाक्षर-लिपि
के पुनर्जीवित आ पुनर्स्थापित करैक वास्ते “मिशन मिथिलाक्षर, दूर्वाक्षत (रजि.)” कृतसंकल्पित
भ एहि लिपिक प्रचार-प्रसार, संरक्षण आ संवर्धन पर काज कय रहल अछि। “मिशन मिथिलाक्षर”,
मैथिलवृन्द के मिथिलाक्षर सीखेबाक लेल मिथिलाक्षरक ई-पाठशालाक
संचालन कय रहल अछि जाहि में ह्वाट्सएप आ यूट्यूब चैनल के माध्यम सँ 100 दिन में
मिथिलाक्षर सीखाओल जा रहल अछि। मिथिलाक्षर प्रबोध के पाठ्यक्रम किछु एहि प्रकारे
बनाओल गेल अछि – प्रथम चरण में वर्णमालाक अभ्यास कराओल जाईत अछि, दोसर चरण में
मात्राक अभ्यास कराओल जाईत अछि आ तेसर चरण में संयुक्ताक्षरक अभ्यास कराओल जईत अछि,
तकर उपरांत अभ्यर्थी कते सिखलाह तकर जांच हेतू एकटा छोट-छीन मिथिलाक्षर प्रबोध के
परीक्षा होईत अछि। एहि पाठशालाक माध्यम सँ कियो मैथिलवृन्द पूर्णत: नि:शुल्क रूपे
मिथिलाक्षर-लिपि सीखि सकैत छथि आओर एहि संस्था सँ जुड़ि क एहि काजके आगू बढ़ा सकैत
छथि। मिथिलाक्षर लिपि सिखबाक लेल लेखक सं हुनक मोबाईल आ ईमेल सं संपर्क कयल जा
सकैत अछि।
जर्मनी
के एकीकरण लेल महान् क्रांतकारी नेता बिस्मार्क एकटा नारा देने रहथिन जे यदि देश में क्रांति अनबाक अछि तँ देशक बागडोर
नौजवानक हाथ में द देबाक चाही, अर्थात् यदि कुनो भी क्षेत्रक युवा वर्ग चाहि लैथ त
ओहि क्षेत्रक विकास निश्चित अछि। एकर अनुसरण करैत यदि हम सब मैथिल युवा ई ठानि ली जे अपन मिथिला क्षेत्र में हर हाल में
मिथिलाक्षर लिपि के लागू केनाई अछि त ओ दिन दुर नहिं जे संपूर्ण मिथिला क्षेत्र
मिथिलाक्षरमय भ जायत। एहि हेतू हम मैथिल युवा के आह्वाहन करबैन जे ओ सब मिशन
मिथिलाक्षर सं जुरैथ, स्वयं मिथिलाक्षर लिपि सीखैथ आ अपन धरोहरके अगिला पीढ़ी तक
पहुँचाबैथ, यदि एहन भेल त ओ दिन दूर नहि जे मिथिलाक्षर-लिपि, अपन आन-बानक संग पुन:
मैथिल जनमानस में पुनर्स्थापित भ जायत आ अपन समृद्ध ज्ञान सँ संपूर्ण विश्व के
मार्गदर्शन करत आओर मिथिला पुन: अपन गौरवशाली इतिहास के पुनर्जीवित करत। अंत में मात्र
एतबा कहब जे –
यदि
मैथिल युवक जँ नहि होयता फाड़ बान्हि के ठाढ़।
टक
टक तकैत, एहिना झखैत, पओता विपति अतिगाढ़।।
उज्ज्वल कुमार
झा
पुत्र श्री
राजेन्द्र झा, ग्राम + पोस्ट – बिजई,
जिला – मधुबनी,
बिहार – 847404


text:
दरभंगा। दरभंगा पुलिस क सोशल मीडिया यूनिट समाज मे अशांति उत्पन्न करबाक उद्येश्य से सोशल मीडिया पर आपत्तिजनक सामग्री पोस्ट कएनिहार उपद्रबी लोक केँ चिन्हित करबाक अभियान शुरू कयलक अछि। ओ प्रेस विज्ञप्ति द्वारा सचेत कयलक अछि जे फेसबुक, व्हाट्सएप, मेसेन्जर आदि द्वारा आपत्तिजनक विडियो, फोटो, मेसेज जे गलत उद्देश्य से समाज मे अशांति उत्पन्न करबाक लेल बनाओल गेल अछि ,बिना सोच विचार कएने फॉरवर्ड जूनि करू। ई सामाजिक विद्वेश आ अशांति क कारण बनैत अछि।
दरभंगा पुलिस क सोशल मीडिया यूनिट अनुरोध कयलक अछि जे एहि तरहक कोनो पोस्ट केँ जानकारी प्राप्त भेला पर ओकरा वायरल जूनि करी आ पुलिस क १०० नंबर पर सूचित करी।जान अनजान मे अफवाह पसारनाइ कानून क धारा १५३(ए) भा .द . वि. अनुसार अपराध थिक आ हाले मे आपत्तिजनक संदेश पठौनिहार पर कानूनी कार्रवाई कयल गेल अछि।
दरभंगा पुलिस अनुरोध कयलक अछि जे कोनो स्थिति मे कानून अपन हाथ मे नहि ली, नेतृत्व विहीन भीड़ क संग जूनि दी, स्वयं वा मित्र क संग कोनो तरहक कार्रवाई नहि करी अन्यथा भा. द. वि. क धारा १२९ क अन्तर्गत ई अपराध होयत।
ध्यातब्य अछि जे माननीय सर्वोच्च न्यायालय एहि विषय पर सख्त आदेश देने अछि जे कोनो संवेदनशील विषय पर भीड़ बनौनाई, भीड़ मे सम्मिलित भेनाई, कानून केँ अपन हाथ मे लेनाई स्वयं वा मित्र क संग हिंसा कैनाई ,कोनो संवेदनशील विषय, जकर परिणाम हिंसात्मक हो, क समर्थन कएनिहार पर प्राथमिकी दर्ज कएल जाय आ छ मास क अन्तर्गत सजा देल जाय।
वरीय पुलिस अधीक्षक ,दरभंगा पुलिस, शान्तिप्रिय आ जिम्मेवार नागरिक बनबाक अनुरोध करैत पुलिस मित्र बनि पुलिस केँ सहयोग करबाक आह्वान कयलनि अछि. साइबर क्राइम रोकबा लेल साइबर सेनानी बनि युवक लोकनि पुलिस क मदति कए रहल छथि। एहि लेल स्थानीय थाना संँ संपर्क कए एस एस पी लग आवेदन देल जा सकैछ.


text:
२५ जुलाई २०१९. मैथिली जिन्दाबाद!!
मैथिली लोक रंग अर्थात् मैलोरंग – नई दिल्ली द्वारा २०१९ केर दुइ गोट महत्वपूर्ण सम्मान मैथिली रंगक्षेत्रक दुइ महान् हस्ती केँ देबाक निर्णय कयल गेल अछि जाहि सम्बन्ध मे संस्थाक संचालक डा. प्रकाश झा कहलनि अछिः
“ज्योतिरीश्वर रंग सम्मान -2019 स’ सम्मानित होयताह डॉ. कमल मोहन चुन्नू (सहरसा). सर केँ बहुत बहुत बधाई, संगहि एहि सम्मान लेल डॉ. चुन्नू जीक चयन करबा लेल चयनसमिति केँ हार्दिक आभार. सम्मानक घोषणा करैत मैलोरंग हर्षित अछि.
श्याम दरिहरे रंग सम्मान -2019 स’ सम्मानित होयताह श्री रोहिणी रमन झा (पटना). सर केँ बहुत बहुत बधाई, संगहि एहि सम्मान लेल श्री रोहिणी जीक चयन करबा लेल चयनसमिति केँ हार्दिक आभार. सम्मानक घोषणा करैत मैलोरंग हर्षित अछि.”
मैथिली जिन्दाबाद केर तरफ सँ दुनू स्रष्टागण केँ बहुत रास बधाई, संगहि एहि तरहक सम्मान केँ निरन्तरता मे भाषा, साहित्य, संस्कृति, समाज आ आत्मसम्मान केर पृष्ठपोषण करय मे मैलोरंग अपन भूमिका सदिखन निभाबैत आबि रहल अछि ताहि लेल समस्त मिथिलावासीक तरफ सँ आभार प्रकट करैत छी।
हरिः हरः!!


text:
— झा पंकज।
एकटा बालक रहैथ। हुनक बच्चाक ५ साल रईसी स बीतल। पिता जी आ माता जी आ एकटा छोटे बहिन परिवार मे। सब खुशी स’ रहैथ। अचानक पिता जी एक दिन एक्सीडेंट होई छैन और वो बेड पर डॉक्टर हूँकर आपरेशन क बाम भाग के पएर के ठेहउँ निकाल देलेक और ओ ६ महिना बेड रेस्ट.. नौकरी आ व्यापार दुनु चौपट। समय के फेर ओइ बालक के एकदम स अमीरी वाला शान छोरी मिडिल क्लास वाला मजबूरी मे आब परल परंतु बचपन रहेक त वो विशेष ध्यान नै दै। पिता जी के नौकरी के तलाश मे एक शहर स दोसर शहर भटकनाइ ओइ बालक के घुम्नाइ बुझाई आ एक मकान स दोसर मकान किरायेदार भ जा के कारण समान शिफ्ट केनाइ ओकरा खेल बुझाई। मतलब जीवन के भटकाव के ओ बालक अपना मे एना समाहित कैलक जे ओ ओकरा एक टा दिनचर्या बुझाई.।ई पिता जी के जीवन यापन के संघर्ष के उठा पटक। खैर ई उठा पटक ओकर जीवन के १३ साल मे ल आयल जत ओकर पढाई रुक वाला रहेक.. आ बहिन के से हो कियक् त पिता जी के नौकरी दोसर राज्य मे लाइग् गल रहेन आ पिता जी छुट्टी ल क पुराना स्कूल मे परीक्षा दिया ब लेल नै जायत् सके छलाह.. आब की… यदि दुनु बच्चा पेपर नै दैत् त भविष्य खराब हायत। एहि गुन धुन मे समय निकलल जा रहल छल। तखं वो बालक खुद निर्णय देलेक .. की पिता जी हम दुनु भाई बहन ट्रेन स 10 दिन लेल निकेल जाय छि.. पेपर देब लेल.. अहाँ अपने ओतुका दोस्त सब के जनकारी द दियो जे हमर दुनु बच्चा पेपर लेल 10 दिन किनको घर पर रही क पेपर द दैत्… आब ई सुनी माँ अवाक् रही गेली.. एकटा १३ आ दोसर १० के वो हो लड़की.. दुनु 600km दूर जा क परीक्षा दैत् 10 दिन लेल… पर ओइ बालक के जिद्द के आगा हुनका सब के झुक परलेन्..दुनु गैल पेपर देलेक आ फेर वापसी मे स्टेशन पर उतैर अपना गंत्वय् लेल shuttle पकर लेल तैयार.. Shuttle अयाल भीड़ रहेक तै द्वारे बहिन के समान दैत् पहिने चडढेलाक् के बाद खुद चढ़ के कोशिश मे shuttel खुजल् आ स्पीड तुरंत पकेड लेलक.. लेकिन स्टील के दण्डी के वो बालक पकरने पकरने दौड़ लागल और हवा मे लटक गैल. बहिन से चिचिया लग्लै अंदर स.. किछ भ सकै छल.. कहे छे न ऊपर वाला सब देखै छैक तुरंत एक गोटेक ओइ बालक के पीठ पर हाथ द क अंदर खिच लेलक..बच्चा के जान मे जान आयल.. ओइ व्यक्ति के प्रणाम करेत वो दुनु अपन गंतव्य पर पहॅुचल.. दुनु के देखी क माँ के नोर नै रुकल्। अरोसि परोसी से हो देख लेल आयल जे आतेक छोटे मे दुनु अपन पढाई लेल.. परेशान। पिता जी ड्यूटी स एला। दुनु के देखी वो से कान लगलाह। खैर दुनु बच्चा चुप करेलक माँ बाबू जी केँ.
समय बीतल दुनु बच्चा उपरक घटना क्रम के बाद अपने आप परिपक्व होब् लागल… की गलत छेक आ की सही.. दुनु भाई बहिन बुझेत् रहेक.. एक दोसर के स्पोर्ट करेत दुनु अपन अपन पढाई पुरा केलेक्.. बिना माँ बाप पर बोझ बेनेने। ट्यूशन क क स्कूल मे पढ़ा क.. अगा अगा भाई पछु पछु बहिन.. समय बितल
दुनु के नौकरी लागल..विवाह भेलेन.. आब सब सुखी छत
शिक्षा:-परिस्थिति के अनुसार ढलब.. त बड़का स बड़का समस्या के निदान भ स्कैया.. आ सफलता से भेटत अनुभव स…।


text:
श्रीचंद कामत, नई दिल्ली। अगस्त २०, २०१५. मैथिली जिन्दाबाद!!
दिल्ली सरकार केर द्वारा दिल्लीक मावलंकर हॉल मे “बिहार सम्मान समारोह” आयोजित कैल गेल । जाहि तरहें एहि समारोह केँ राजनीतिक रंग देल गेल, से देखिकय दंग रहि गेलहुँ । सच कहू तऽ एक बेर तऽ हमरा लागल जे कतहु कोनो चुनावी सभा मे तँ नहि बैसल छी । आलोचना करब हमर प्रवृति नहि रहल अछि, तखनहु कहियो-कहियो मजबूर भऽ जाइत छी । लगैत अछि जेना केकरहु बिहार सँ कोनो सरोकार नहि रहि गेल अछि, बस बिहार और बिहारी केँ इस्तेमाल करनाय टा बखूबी जानैत अछि ।
माननीय मुख्यमंत्री नीतीश कुमार जी कहलनि जे यदि चाँद पर सेहो कोनो वैकेन्सी निकलत तऽ बिहारे चुनल जायत । हम माननीय मुख्यमंत्री जी सँ पूछय चाहैत छी जे अहाँ 3 साल मे बिहार एसएससी या बिहार लोक सेवा आयोग केर तहत बहाली कियैक नहि करबा पाबि रहल छी । कि अहाँ अही सँ खुश भऽ जाइत छी जे दिल्ली मे बिहारी भाई लोकनि केँ बखूबी सम्मान भेटति छन्हि, तऽ अहाँ बिहार मे रोजगार देबाक लेल कल-कारखाना कियैक नहि खुलबावैत छी या जे बंद पड़ल अछि ओकरा कियैक नहि चालू करबावैत छी । हम पूछैत छी जे कि हमरा जेहेन बिहारी जे दिल्ली, मुंबई, कलकता आदि जेहेन शहर मे रहिकय ओकरा आर्थिक रूप सँ सम्पन्न बनेबा मे मदद करैत छी, कि हम सब अपन राज्य मे सेवा नहि दय सकैत छी?
एहि मे कोनो शक नहि जे कि केजरीवाल जी हम सब बिहारी केँ राजनीति मे अयबाक लेल प्रेरित केलनि, एकरे नतीजा छैक जे पूर्वाञ्चल सँ 11 विधायक चुनल गेल छथि, सच मे ई बिहारीक ताकत थीक । केजरीवाल जी सँ पूछय चाहैत छी जे एतेक बड़ा मैथिल केर जमातक लेल दिल्ली मे अलग “मैथिली अकादमी” नहि स्थापित कय सकैत छी । कम सँ कम हमरा सबलेँ जमीन तऽ उपलब्ध करा देल जाउ । दिल्ली सरकार केर एहि बात लेल धन्यवाद देबय चाहैत छी जे हमर परम आदरणीय गुरुदेव श्री कुंजबिहारी मिश्रा जिनका सँ हम 5 साल धरि संगीतक शिक्षा- दीक्षा लेलहु हुनका सम्मानित केलक और मैथिली मे गेबाक मौका देलक और हमर परम मित्र भाई प्रकाश झा जी, मैलोंरंग केर निर्देशक व एनएसडीक चर्चित कलाकार केँ अहाँ ‘बिहारी सम्मान’ सँ सम्मानित केलहुँ । श्री गंगेश गुंजन जी, हिन्दी, मैथिली केर महान साहित्यकार और श्री महेंद्र प्रताप सिंह, मूर्धन्य साहित्यकार केँ सम्मानित केलहुँ।


text: पटना। बिहार मे सेवा क अधिकार कानून (राइट टू सर्विस एक्ट) क शुरुआत कखनो भ सकैत अछि। एकर शुरूआत मे 10टा विभाग स भ सकैत अछि जेकरा लेल इ विभाग सब तैयार अछि। एहि कानून क बारे मे लोक कए पूरा जानकारी भेट जाए, एकरा लेल जागरूकता अभियान चलेबाक योजना सेहो तैयार अछि। ज्ञात हुए जे बिहार देशक पहिल एहन राज्य हुए जा रहल अछि जाहि ठाम इ कानून लागू होएत। राज्य क सूचना आ जनसम्पर्क विभाग क सचिव राजेश भूषण कहला अछि जे बिहार विधानसभा क बजट सत्र मे सेवा क अधिकार अधिनियम कए पास करि राज्यपाल क लग मे अनुमति लेल पठाउल गेल अछि। जहिना ओहि ठाम से अनुमति भेटल तहिना इ कानून राज्य मे लागू भ जाएत। ओना एकरा लागू करबा लेल अन्य प्रकारक तैयारी पूरा कैल जा रहल अछि। जाहि स इ कानून कए लागू करबा मे बेसी देरी नहि होएत। भूषण क अनुसार शुरुआती चरण मे इ कानून राज्य क राजस्व आ भूमि सुधार, शिक्षा, परिवहन आओर खाद्य आ उपभोक्ता संरक्षण विभाग सहित 10टा विभाग मे लागू कैल जाएत। एहि कानून क अनुपालन क लेल प्रत्येक विभाग मे एक-एकटा नोडल पदाधिकारी क नियुक्ति कैल जाएत, जिनका आवश्यक प्रशिक्षण देल जाएत। एहि कानून क तहत एकटा निश्चित समय सीमा मे लोक कए सरकारी कार्य संपादित करबाक प्रावधान अछि। एहि कानून कए लागू भेला पर लो ककए अपन काज लेल अनावश्यक रूप स सरकारी कार्यालयक चक्कर कटबा स मुक्ति भेट जाएत। मसलन, अगर ककरो आय प्रमाण पत्र, चरित्र प्रमाण पत्र या जाति प्रमाण पत्र बनेबाक अछि त सम्बंधित विभाग कए तीन दिन क भीतर इ काम पूरा करि देबाक अछि। उम्मीद कैल जा रहल अछि जे एहि कानून कए पास भेला पर कनिक न कनिक भ्रष्टाचार पर सेहो लगाम लागत।


text:
पटना । बिहार विधानसभा चुनावक तारीखक घोषणा कखनो भए सकैत अछि. चुनावके देखैत बीजेपी भारतीय जनता युवा मोर्चाके युवा लोकनिके जोड़ने राखब आ ओकरा बूथ धरि ल’ जयबाक जिम्मेदारी देलक अछि. एकरा ल’ बिहार भाजयुमो कतेको कार्यक्रम तय कयलक अछि. एहि कार्यक्रममे डिजिटल योद्धा स’ ल विभिन्न प्रोफेशनल्सक संग बैसक क’ हुनक फीडबैक लेब आ हुनका बीजेपीक पक्षमे वोट करबाक लेल प्रेरित करब शामिल अछि. बिहार भाजयुमो एहि केर तहति अपन कार्यक्रम शुरू क’ देलक अछि आ भाजयुमोक मोताबिक एकर रिजल्ट नीक सेहो भेटि रहल अछि.
एहि बेर कोरोना महामारीक कारणे बहुत रास चीज़ सोशल मीडिया एवं टेक्नोलॉजी पर आधारित होयत. एकरा ल’ भारतीय जनता युवा मोर्चा सभ मंडलमे डिजिटल योद्धा बना रहल अछि. बिहारक 1099 मंडलमे एक-एकटा डिजिटल योद्धा होयताह. इ डिजिटल योद्धा अपना नीचा सभ बूथ पर पांच-पांच गोट डिजिटल यूथ बनओताह. इ सभ मिलिकय व्हाट्सएप, फेसबुक, टि्वटर पर पार्टी लेल प्रचार करताह जे बेसी स’ बेसी लोकके बीजेपी संग जोड़थि आ प्रेरित करथि जे ओ बीजेपीक लेल वोट करय. बिहार भाजयुमोक प्रदेश अध्यक्ष दुर्गेश सिंहक अनुसार डिजिटल योद्धा आ डिजिटल यूथक माध्यम स’ घर-घरमे बीजेपीक सनेस ल’ जायब लक्ष्य अछि. केंद्र सरकारक योजना, केंद्र सरकारक नीति, राज्य सरकारक योजना और राज्य सरकारक नीति एकर अलावा आबयवला समयमे कोन तरहे सरकार बनय पर काज कयल जाएत, इ सभ मैसेज सोशल मीडियाक माध्यमे घर-घर धरि पहुंचयबाक लक्ष्य राखल गेल अछि. डिजिटल प्लेटफॉर्मक माध्यमे लोक घर बैसल सभ जनतब अपना मोबाइल स’, कंप्यूटर स’ ल’ सकैत अछि एकर व्यवस्था भाजयुमो क’ रहल अछि. बिहार भाजयुमो ओहि प्रोफेशनल्सके सेहो टारगेट कयलक अछि जे कतौ ने कतौ राजनीति स’ कटल रहैत छथि.


text: सोनपुर। हरिहर क्षेत्र सोनपुर मेला क इतिहास मे एहन पहिल बेर भेल जे सरकारी स्तर पर एकर समापन क घोषणाक बावजूद दर्शक क भीड़ कम नहि भेल, जाहि स मेला मे लागल दुकान समेटल नहि जा सकल। मेला आयोजन समितिक क लोक क कहब अछि जे सरकारी स्तर पर हरिहरक्षेत्र सोनपुर मेला क रविदिन समापन भ गेल। एहि समापन क प्रभाव केवल राज्य आओर केन्द्र सरकार क विभिन्न प्रदर्शनी पर पड़ल। इ प्रदर्शनी समटा गेल। मुदा मेला मे दर्शक क भीड़ नखास स चिड़िया बाजार मोड़ आ ड्रोलिया चौक होइत हरिहर नाथ मंदिर तक क लगभग एक किलोमीटर क भू-भाग पर शिफ्ट भ गेल अछि। एखनो मेला मे 50 हजार स बेसी दूरदराज क दर्शक पहुंचलथि अछि आओर जमकए खरीदारी भ रहल अछि। भीड़ मे ग्रामीण क्षेत्र क महिला क संख्या बेसी अछि। घरेलू जरूरत क चीज क बिक्री तेज भ गेल अछि। मेला मे जम्मू-कश्मीर स आयल एक दर्जन स बेसी दुकानदारक अलावा लुधियाना, अमृतसर, पानीपत, सोनीपत, सहारपुर, हरिद्वार, मेरठ, मुजफ्फर नगर, नीरपुर आदि व्यापारी एहि ठाम स एखन जेबा लेल तैयार नहि छथि। बिक्री स दुकानदार उत्साहित दथि आ अगिला 15-20 दिन तक मेला मे ठहरबाक इरादा व्यक्त करि रहल छथि। प्रशासन आ राजस्व मंत्री रमई राम दूनू गोटे एहि आलोक मे सबटा आवश्यक सेवा कए बहाल रखबाक घोषणा करि देलथि अछि। व्यापारीक सुरक्षा क लेल मेला क प्रत्येक बाजार मे पुलिस क सघन गश्त जारी अछि।


text:
नवका- पुरनका लेख सर्च करु...
बिहार मे बाढ़ि Barhik haal - behaal
बाढ़िक हाल-बेहाल
बिहार मे बाढ़िक हाल बड़ खराब अछि. एकदम सं तबाही मचल अछि. गाम के गाम डूबल अछि. लोकक जीवन अस्त- व्यस्त भs गेल अछि. लोक सभ दाना- दाना के लेल मोहताज बनि गेल छथिन्ह. पानि के कारण नहि रहय के ठिकाना... नहिं खाय पिबय के. लोक खुलल आसमानक नीचा रहल लेल मजबूर छथिन्ह...आ आसमान दिस ताकि भगवान सं मनाबय छथिन्ह जे जतेक जल्दी होs एहि कष्ट सं पाछां छोड़ाउ. हुनका लगय छनि जे कोई देखय -सुनय वाला नहिं . जेम्हर देखु पानिए-पानि. पानि सं बचय लेल लोक अपन बाचल-खुचल सामान सभ के लs सड़क... ऊंच ठाम आबि गेलाह अछि. रहय के लेल त ऊंच जगह... सड़क ... बांध...स्कूल.. सरकारी भवन... छत मिलि जा रहल अछि मुदा खाय लेल किछ नहिं मिलि रहय छनि. कई ठाम सरकार के तरफ सं खनाय के पैकेट गिराएल गेल अछि... आ बांटल गेल अछि मुदा ओ सभ गोटे के नहिं मिलि पाबि रहल अछि. जिनका मिलिबो कएलन्हि अ ओ कतेक दिन चलतन्हि. लोक बेसि आ राहत सामान... खाय पिबय के सामान कम... बड़ कठिनाई सं कतोहुं- कतोहुं मुरही ... चूड़ा.. गुड़... नमक... सत्तू मिलि पाएल अछि. ओ तं जतए-जतए बाढ़ि नहिं छै ओतेए के लोक सभ सेहो धर्मार्थ काज मे जुटल छथिन्ह आ लोक सभ के भोजन करा... कपड़ा-लत्ता दs पुण्य कमा रहल छथिन्ह.
दरभंगा... मधुबनी... सीतामढ़ी... सुपौल... मधेपुरा... पूर्णिया... किशनगंज... अररिया... भागलपुर... खगड़िया के कईटा गाम पानि मे डुबल अछि. कोसी... बागमती के पानि उफान मचौने अछि. बाढ़ि सं लाखों लोक प्रभावित छथिन्ह... स्थानीय लोक सभ के कहनाय छनि जे कतेक लोक मारल सेहो गेलाह अछि. बाढ़ि सं लोकs नहिं मवेशी ...जानवर सभ सेहो प्रभावित भेल अछि. बीमारी सभ से फैल रहल अछि. ओना सरकार तरफ सं राहत ... बचाव के कोशिश कएल जा रहल अछि...मुख्यमंत्री नीतीश कुमार खुद एहि पर नजर राखि रहल छथिन्ह... लोक के पास हेलीकॉप्टर... नाव सं सामान... मदद पहुंचाएल जा रहल अछि. मुदा कईठाम प्रशासनिक सुस्ती... अव्यवस्था के लs क लोक सभ मे गुस्सा सेहो बड़ अछि. मदद केर नाम पर सिर्फ आश्वासन... भरोस देल जा रहल अछि. प्रशासन मदद करय के जगह पर बाढ़िक आकलन करए मे जुटल अछि जे ई कतेक गंभीर अछि...आ कतेक नुकसान भेल अछि.
जखन तक बाढ़िक स्थायी समाधान... हल नहिं निकालय जाएत बिहारक... मिथिलांचलक विकास संभव नहिं अछि. बिहारक लेल ई एकटा नियति बनि गेल अछि. हर साल बाढ़िक उफनैत पानि अपना संग सभ किछ बहा कs लs जाइत अछि. सड़क... रेल लाइन सभ टूटि जाइत अछि. हर साल फेर सं बनाउ... मरम्मत कराउ. नवका काज पूरा होए नहि छै कि बाढ़िक समय आबि जाएत अछि. चारू कात पानिए -पानि रहला पर मटिया तेल... गैस... आटा... चावल... तरकारी... मसाला... मिरचाई सं लs कs नून तक...सभ किछ के दिक्कत भs जाइत अछि. लोक सभ सेहो कि करथिन्ह. नून तेल देखताह कि विकासक बात करताह. खाली पेट तs भजन सेहो नहिं होएत अछि.
1 टिप्पणी:


text:
नवका- पुरनका लेख सर्च करु...
मिथिलाक बात
मैथिली ब्लॉगक दुनिया मे एकटा आओर नाम जुड़ि गेल अछि... मिथिलाक बात. एहि ब्लॉग के देखि रहल छथिन्ह सतीश चंद्र झा जी. मैथिली आओर समाज के लेल सतीशजी नीक काज क रहल छथि. सतीशजी सोसायटी फॉर कम्प्यूटर एजुकेशन सं जुड़ल छथि . सतीशजी एहि संस्था के विमल चंद्र झा जीक संग मिलि 1993 मे गाम- घरक युवा वर्ग के कम्प्यूटर शिक्षा देबय लेल खोललाह। एहि संस्थान सँ कइटा छात्र कम्प्यूटर शिक्षा ग्रहण करि नीक पद पर कार्यरत छथि।
मिथिलाक बात ब्लॉग मे मिथिलाक विभूति... मैथिलीक गीत-नाद... मिथिला पेंटिंगक नीक झलक मिलैत अछि. एहिना दु-चारि टा मैथिली ब्लॉग बीच-बीच मे आबैत रहत त लोक के सेहो मैथिलीक कथा पिहानी... गाम घरक समाचार मिलैत रहतन्हि. ओना अखनो मैथिली मे जतेक प्रयास होबाक चाही नहिं भs रहल अछि. जे काज होएबो करैत अछि त पटना- दिल्ली मे विद्वान लोकनि के बीच. एकर फायदा आम लोक तक नहिं पहुंचि पाबि रहल अछि. हर साल सुनैत छी जे हिनका साहित्य अकादमी पुरस्कार मिललन्हि... त हुनका मैथिलीक फलां किताब के लेल ओ सम्मान मिललन्हि. मुदा कि सम्मान... पुरस्कार ल क चाटल जाएत कि. जिनका सम्मान मिलैत छनि हुनको पता छनि जे पुरस्कार समिति आओर दु चारि टा संगी-साथी के छोड़ि हुनकर किताब किनको देखिओ लेल नहिं मिलैत अछि. एहन मैथिलीक विकास के कि फायदा ? पटना- दिल्ली मे बैसल दु चारि टा लोक अपने मे किताब लिखय छथि आ अपने मे पढैंत छथि... आ अपने मे पुरस्कार बांटि लैत छथि. पैघ-पैघ कथित विद्वान लोकनि जे सभ ठाम अपन -अपन गोटी बिछौने रहैत छथि हुनका सं विकास नहिं होएत. आम लोक के आगां आबय पड़त. मिथिला मे त एहन अछि जे दु चारि टा गिनल-चुनल दोकान के छोड़ि कोनो किताबक दोकान पर मैथिलीक एकटा किताब नहिं मिलत. एहन मे मैथिलीक ब्लॉग... वेबसाइट आबैत अछि त आ नीक खबर अछि. मिथिलाक बात के... सतीश जी के एकरा लेल धन्यवाद. नवका ब्लॉग पढ़य लेल क्लिक करु - मिथिलाक बात
सदस्यता लें टिप्पणियाँ भेजें (Atom)


text: वाह! पगला बाबु! अहाँक जतेक सराहना हो ओ कम होयत!! ई कोनो नवका रोग नहि पगलाक – ओ सब दिन अहिना करैत रहल। ओ तऽ पहिने ओकरा पीठ पर सवारी कसल रहैत छलैक तऽ यथार्थ कार्य करैत छल। फूइस बाजनाय तऽ ओकर कला छैक। गीदरक कथा नहि बिसरू। समाचार पढि लैत छल आ अपनहि टा केँ होशियार माननिहार पगला दोसर केँ फूद्दू मानि गौंआँ सबकेँ सुनाबय लेल मोबाइल पर अनेरौ जोर-जोर सँ बात करय – “हँ! मंत्री जी! ओ काज करा देलियैक जे कहने रही?” ओम्हर सँ कोनो बात तक नहि भऽ रहल छैक। फोन डायलो नहि कैल गेल छैक। लेकिन गौंआँ ई बात बुझय जे पगला बड होशगर युवा छी, खरखाहीं लूटय लेल ओ अनेरौ हँसय, बाजय, आ जेना सहिये मे बात कय रहल हो तेना एक्टिंग करय। थोड़े बीचे तऽ लोक केँ होइक जे पगला सहिये मे बड़ा गंभीर लोक आ काजक लोक अछि। मुदा ओहि दिन पोल खुइल गेलैक जहिया ओ कहलकैक जे बुढबन सँ लऽ के मियाँटोल तक स्टेट हाइवे मे लिंक रोड हमरे कहला पर सिद्दिकी जी बनबौलनि। संयोग देखियौक जे ओ रोड बनल छलैक प्रधानमंत्री ग्रामीण सड़क योजना सँ, जे लगभग सब पेपर आ न्युज सुननिहार केँ पता पहिने चलि गेल छलैक। तथापि, पगला केँ के बुझाबय गेल… सब कहलकैक! “वाह!! पगला बाबु! अहाँक काजक जतेक सराहना हो ओ कम होयत।’ हरि: हर:!!


text:
सामा-चकेबाक सम्पूर्ण कथा कतहु ने तँ पुराणमे भेटैत अछि आ ने लोककथे मे। एकर मूल स्रोत भविष्य-पुराणक सूर्योपासनाक प्रसंगमे अछि, मुदा मिथिलामे प्रचलित बहुत रास विधिक आलोकमे ओकर व्याख्या नहिं भए पबैत छैक, तें बुझाइत अछि जे कतहु ने कतहु ओ अंश छुटल अछि जे पारम्परिक विधि-विधानकें कथाक संग जोडैत हो।
भविष्यपुराणक ब्राह्मपर्वमे साम्बक शापक कथा तँ अछि, मुदा ओहिमे कुष्ठरोग होएबाक कथा आ सूर्यक उपासनासँ ओकर मुक्तिक कथा विस्तारसँ देल गेल अछि।
एही विन्दुपर आबि कथाक दिशा बदलि जाइत अछि आ कुष्ठरोगक स्थान पर तिर्यक् योनिमे जन्म लेबाक बात आबि जाइत अछि आ साम्बाक द्वारा ओहि शापसँ मुक्त करएबाक कथा जुडि जाइत अछि। ई विशुद्ध लोककथा थीक आ शापक कारणें पशु-क्षीक .योनिमे जन्म लेबाक बात कहल गेल अछि। तें मिथिलामे प्रचलित कथा, ओकर विधि-विधानक तारतम्यता आ भविष्यपुराणक कथा, एहि तीनू कें एकठाम जोडि देला पर सम्पूर्ण कथाक स्वरूप बनैत अछि।
सम्पूर्ण कथा
जखनि भगवान् कृष्ण द्वारकाधीश छलाह तखनि हुनक पत्नी जाम्बवतीसँ जेठ बेटी साम्बाक जन्म भेल आ तकर बाद हुनक छोट भाए साम्बक जन्म भेल। एक दिन भगवान् कृष्ण कनात लगाए अपन रानी सभक संग रास रचबैत रहथि। साम्ब बच्चा रहथि तें ओ किछु बुझैत नहिं छलाह। ओ कनात हटाए भीतरक दृश्य देखि लेलनि। ई बात कृष्ण कें चुगिला कहि देलक। एहि पर क्रोधित भए ओ साम्बकें पशु-पक्षीक रूपमे तिर्यक् योनिक शरीर धारण करबाक शाप देलनि। ओकर प्रभावसँ साम्ब पशु अथवा पक्षी भए गेला।
हुनक बहिन साम्बा अपन भाइक एहि शापसँ मर्माहत भेलीह आ हुनका पुनः मानव शरीरक रूपमे अनबाक लेल वृन्दावन जाए सप्तर्षिक सेवा करए लगलीह। हुनका भरोस रहनि जे मुनि जखनि प्रसन्न हेताह, तखनि हुनकासँ वरदानक रूपमे अपन भाइक शाप-मुक्तिक उपाय पूछब।
इहो समाचार चुगिला कृष्ण कें कहि देलक जे सामा वृन्दावन भागि गेलीह आ एक मुनिक आश्रममे रहैत छथि। ओ ताहि स्वर मे कहलक जाहिसँ सामा पर कलंक लागल आ कृष्ण फेर सामा कें सेहो तिर्यक् योनि अर्थात् पशु-पक्षीक योनिमे चल जेबाक शाप देलनि। सामाक पति सेहो भगवान् शिवक कृपासँ पक्षी योनिमे स्वेच्छासँ चल गेलाह, जाहिसँ ओ अपन पत्नीक संग सुखभोग कए सकथि।
आब सामा साम्ब आ सामाक पति पशु-पक्षी भए गेलाह। एक दोसरा कें बुझलो नै रहनि जे कोन रूपमे ओ जन्म नेने छथि। सामा मुनिक सेवा करिते रहलीह, मुदा अपन भाइक खोज सेहो करैत रहलीह। सुगा, मैना, चकबा, गाय, वरद, सभक ध्यान राखए लगलीह जे एहि रूप मे हमर भाए भए सकैत छथि। साम्ब सेहो अपन बहिन आ बहिनोय कें तकैत रहलाह। एहिना कतोक वर्ष बीति गेल।
एक दिन वृन्दावनमे आगि लागि गेल। साम्ब एतबा जनैत रहथि जे हमर बहिन-बहिनोय कोनो ने कोनो रूपमे एही वृन्दावन मे छथि तें ओ हुनका दूनू कें बचएबाक लेल वृन्दावनक आगि मिझौलनि। तैयो सामा नै भेटलथिन।
मुदा दूनू भाइ-बहिनक एहन स्नेह आ एक दोसराक लेल अनुराग देखि कृष्णकें दया भेलनि। ओ अपन शाप कार्तिक पूर्णिमाके आपस लए लेलनि। तखनि दूनू भाइ-बहिन अपन अपन स्वरूपमे आबि गेलीह। जाहि चुगिलाक कारणें ई सभटा घटना घटल, ओकरा फाँसी देल गेल। साम्ब आ साम्बा एक दोसरक संग रहए लगलीह।
कथाक विवेचन आ विधि-विधानक संग ओकर सम्बन्ध
एही शाप-विमोचनक उपलक्ष्यमे सामा-चकेबाक पाबनि मनाओल जाइत अछि। तें एहिमे माँटिक पशु-पक्षीक आकृति बनाए ओकरा एहि दिन तोडल जाइत अछि। शापक अवधिमे सामा आ साम्ब जाहि जाहि स्वरूपमे रहल होएताह ओकरा तोडि देल जाइत अछि। ओहि अवधिक स्मृतिकें बिसरि जेबाक ई विधि थीक।
चुगिलाक मोंछमे आगि लगाओल जाइत अछि। ई ओकरा देल गेल दण्डक प्रतीक थीक।
वृन्दावन मे आगि लगबाक घटनाक झाँकी देखाओल जाइत अछि।
सामाक स्वरूप सभमे कचबचिया, बाटो-बहिनो, सिरी-सामा (श्रीसाम्ब) सतभैंया, हाँस-चकेबा, सुगा, ढोलिया-बजनियाँ, बन-तितर, पौती, चुगिला, वृन्दावन आदि नामकरण कए मूर्ति सभ बनाओल जाइत अछि। चकबा आ सिरी सामा एकर मुख्य सामा थीक।
सामाक कथाक सभसँ प्रामाणिक आ लिखित रूप हमरालोकनिकें पं. सीताराम झाक पर्वनिर्णय नामक ग्रन्थ मे भेटैत अछि। चौगामा गामक वासी पं. झा 20म शतीक मिथिलाक प्रख्यात ज्योतिषी रहथि। हुनका द्वारा लिखल ई कथा निःसन्देह प्रामाणिक अछि।
मैथिलीक प्रख्यात कविवर एवं ज्योतिष शास्त्रक प्रकाण्ड विद्वान् सीताराम झाक द्वारा कहल गेल सामा चकेबाक कथा
कार्तिक में स्त्रीवर्ग-सामा-चकैबाक खेलि करै छथि तकर कथा पद्मपुराणमे एहि प्रकार अछि जे -भगवान् श्रीकृष्ण कैं जाम्बवती स्त्री मे साम्ब नामक पुत्र ओ सामा नामक कन्या छलथिन्हि- जनिक विवाह चारुवक्त्र सँ भेल छलन्हि। सामा कें वृन्दावनमे अधिक स्नेह छलन्हि ते ओ गुप्तरूप सँ नित्य वृन्दावनमे आबि सप्तर्षि लोकनिक स्थान मे कथा-पुराण सुनि पुन: अपना घर जाइ छली।
ई बात चूड़क नामक एक शूद्र श्रीकृष्णक ओते चुगली कै देलक जे “महाराज, अपनेक कन्या (सामा) नित्य रातिकऽ वृन्दावन जाइ छथि”।
ई कथा सूनि भगवान् कृष्ण सामा केँ शाप देलथिन्हि जे- “तों हमरा लोकनिक आज्ञा विना वृन्दावन जाइ छें तें पक्षी रूप भै वृन्दावन मे वास कर।”
एहि प्रकार कृष्णक शाप (सराप) सँ सामा चकावाकी (चकबी) पक्षीक रूप भै वृन्दावन मे रहै लगलीह। हुनक स्वामी (चारुवक्त्र) बहुत दुखी भै तपस्या सँ महादेव के प्रसन्न कै वर मङ्गलन्हि जे- ”हे शंकर, हमर परम प्रिया स्त्री कृष्णक शाप सँ पक्षी रूप भै गेल छथि तै हमरहु पक्षीक रूप बनाय देल जाय जाहि सँ हम अपन स्त्रीक संग वृन्दावन में सुखभोग करी।” महादेव प्रसन्न भै हुनका चक्रवाक (चकवा) पक्षीक रूप बनाय वृन्दावन पठाए देलथिन्हि।
एम्हर साम्ब अपन प्रिय बहिन ओ बहिनोयक ई समाचार सूनि हुनक उद्धारक हेतु भगवान् कृष्णक आराधना करै लगलाह। किछु दिन मे साम्बक सुश्रुषा देखि कृष्ण कहलथिन्हि जे “अहाँ की चाहै छी?’
ई सूनि साम्ब कहलथिन्हि- ” पिताजी, अपनेक शाप सँ हमर बहिन पक्षीक रूप मे भेलि छथि। जाहिसँ हम अत्यन्त दुखी भी छी, तेँ कृपा कै हमर बहिन ओ बहिनोय शाप सँ मुक्त भै पूर्वरूप होथि से कैल जाय”।
साम्बक ई कथा सुनि कृष्ण कहलथिन्हि जे हम एक चुगिलाक बात सुनि सामा कै शाप देल, वास्तवमे ओकर अपराध तेहन नहिं छलै।
आब शाप सँ छुटबाक उपाय ई अछि जे कार्तिक मास हमर परम प्रिय थिक। तैं कार्तिक कृष्णपक्षक पडिबा मेँ खढ़क वृन्दावन ओ सप्तर्षिक तथा सामा, चकबा ओ अहाँक माँटिक मूर्ति बनाए नित्य पूंजा कै तथा एक चुगिला (चूड़क) क मूर्ति बनाए नित्य ओकर मुँह झरकाय स्त्रीगण राति में गामक बहार खेत-खेत घुमाय खेलि करथि तथा कार्तिकी पूर्णिमा में विसर्जन कै अपना अपना भाइ कै मिष्ठान्न (दही चूड़ा चीनी आदि) भोजन कराबथि तँ सामा शापसँ मुक्त भै पूर्ववत् स्वरूप मे सुख भोग कै सकैछ।
भगवान् कृष्णक ई कथा सूनि साम्ब अपना देश भरिक स्त्रीगण सँ एहि प्रकार कार्तिक भरि सामा चकबाक खेलि करौलन्हि जाहिसँ सामा दूनू व्यक्ति शाप सँ मुक्त भै पूर्वरूप पाबि भाइ कें आशीर्वाद दै कहलन्हि जे- ” अहॉक आज्ञा सँ जे क्यो चुगिलाक मुँह डाहि, सप्तर्षि ओ हमर पूजा कैलन्हि ओ प्रति कार्तिक में करतीहि से अहीक सन भाए तथा सोहाग ओ सन्तान सँ भरल पूरल रहतीहि।
सामाक ई कथा सुनबाक चाही। (वर्तनी मूलरूपमे राखल गेल अछि।)


text:
पुलकित भाय एक दिन अपना कनिया स।
पुलकित भाय - पता या आहा के राजा दशरथ के तीन टा कनियाँ छलैन।
पुलकित भाय के कनिया - से की कह चाहैत छी? आहा...
पुलकित भाय - हमरो मोन होय या दोसर बियाह करे के, हम क सके छी?
पुलकित भाय के कनिया कहलखिन - ठीक Funny Maithili JokesHusband Wife JokesJokes in MaithiliMaithili ChutkuleMaithili Jokes Read More
पति: शादी सँ पहिले अहाँ बहुते व्रत-उपवास राखै छलु, आब की भ गेल?
पत्नी: बेसी त नै, खाली सोमवारी के राखै छलु।
पति: फेर, आब की भेल ?
पत्नी: फेर की ? अहाँ सँ शादी भ गेल और हमर उपवास पर सँ भरोसा उठी गेल।
😜😜😜😜😜😜😜
➥ मैथिली चुटकुला और पढ़ैय के लेल क्लिक करू। Funny Maithili JokesMaithili Jokesपतिपत्नीमजेदार जोक्समैथिली जोक्सव्रत-उपवासशादीहंसी ठठ्ठा Read More
एगो लड़का के देखअ ओकरा घर लड़की वला एल।
लड़की वला पूछलक- लड़का कोन काज करै अछि?
लड़का के परिवार वला- जी लड़का टिम्बर मर्चेंट अछि।
लड़की वला- अच्छा तहन त जंगलक जंगल खरीदैत हैत।
लड़का वला- जी नै।
लड़की वला- त की ओ थोक व्यापारी ऐछ?
लड़का वला- जी नै, ओ रेलवे स्टेशन पर दातमैन Funny Maithili JokesMaithili Jokesमजेदार जोक्समैथिली जोक्सहंसी ठठ्ठा Read More


text:
नेपाली-मैथिली: भाषिक एकता-समीपता
समूचा भारतवर्षक उत्तरी-भागक क्षेत्र मे मैथिली अति-प्राचिन भाषा होएबाक बात भाषा वैज्ञानिक द्वारा विभिन्न शोधमूलक जानकारीक संग प्रमाणित कैल जा चुकल अछि। लेकिन वर्तमान राज्यविहीन मिथिलाक भाषा मैथिली मात्र अपन सृजनशीलताक एकमात्र आधार पर आइयो जीवन्त अछि, जखन कि एहि भाषा-परिवारक अन्य भाषा राज्य सँ पोषित आइ हृष्ट-पुष्ट अछि। नेपालक नेपाली भाषा सेहो आइ एकल राजभाषाक मान्यता पाबि शिक्षा, शासन, प्रशासन आदि लेल अनिवार्य भाषा बनि एक पूर्ण विकसित भाषाक रूप मे उभैर चुकल अछि। आब नेपाली भाषा केर हर क्षेत्र प्रगतिशीलताकेँ अपनबैत काफी विकसित बनि गेल अछि।
हालहि किछु वर्ष पूर्व भेल जनआन्दोलन सँ सृजित अवस्था मे नेपालक दोसर सब सँ बेसी बाजल जायवला भाषा आ राजतंत्रकाल मे सेहो भारतीय सीमा सँ जुड़ल क्षेत्र मे राज्यक आधारभाषाक रूप मे प्रचलित मैथिली भाषा प्रति नेपाली भाषा-भाषी आ स्रष्टा लोकनिक सौहार्द्र भेटब सहजहि न्यायोचित बुझाइत अछि। विगत कइएको कार्यक्रम आदि मे सहकार्यक संस्कृतिक संग नेपाली-मैथिली भाषिक एकता-समीपता केँ झलकाओल जा चुकल अछि। चाहे मैथिली महाकवि विद्यापति संग नेपाली आदकवि भानुभक्त आचार्य आ महाप्रसाद सापकोटा केर मूर्ति निर्माण सँ देशक एकमात्र भाषिक-एकता प्रतीकचिह्न त्रिमूर्ति चौक विराटनगर केर स्थापना हो या हिडिप्पा साहित्य परिषदक सहकार्य सँ मैथिली पुस्तकक प्रकाशन लेल सहयोग हो या फेर भानु कला केन्द्रक स्थापना कएनिहार महान नेपाली स्रष्टा चतुर्भुज आशावादी द्वारा कैल गेल एकीकृत सांस्कृतिक समारोह, रंगकर्म हो या चित्रकर्म लेल विराटनगर अवस्थिति अनेको नेपाली सामुदायिक संस्था द्वारा मिथिला चित्रकलाकेँ सम्मान दैत अंग लगेबाक अनुपम योगदान – आ विगत ५ वर्ष सँ निरन्तर कैल जा रहल समारोहपूर्वक सम्मेलन मे मैथिली सेवा समिति द्वारा नेपाली स्रष्टा, कवि, विद्वान्, बुद्धिजीवी संग सहकार्य – पोरकाँ सालक विशाल पुस्तक मेलाक दरम्यान आयोजित बहुभाषिक कवि गोष्ठी, मैथिली कवि गोष्ठी, व अनेको सत्र द्वारा भाषिक एकता-समीपता सहकार्यक प्रस्तुति – विराटनगर नेपालदेशक ओ क्रान्तिभूमि थीक जे वास्तव मे संघीयताक मर्म केँ मात्र बकथोथी मे नहि अपितु जीवनचर्या मे जिबैत अछि। यैह तऽ कारण छैक जे देशक आन भाग मे सांप्रदायिक सौहार्द्र सँ लोक केँ पहाड़ी-मधेशी अन्यान्य एथनीक आइडेन्टीटीक आधार पर बाँटल गेल वा बाँटय लेल कतेको खेल खेलल गेल, लेकिन विराटनगर मे भाषिक एकता सुदृढ आधार नेपाली-मैथिली एकताक बल सँ आइ धरि कोनो प्रकारक अप्रिय घटना कतहु नहि घटल। भले एहि लेल आइयो कतेको प्रकारक षड्यन्त्रकारी तत्त्व अपन कुत्सित योजना उफान पर रखने हो, लेकिन प्राकृतिक न्याय सँ ई दुइ भाषाक समीपता मात्र समाजकेँ जोड़ने राखि रहल अछि।
लेकिन सच इहो छैक जे जाहि तरहें सहृदयतापूर्वक एहि गठगोड़केँ आरो मजबूती देबाक लेल खुइलकय एक-दोसराकेँ गला लगेबाक चाही, ताहि मे कतहु न कतहु हेपहा संस्कृति अपन कालादृष्टि सँ प्रभाव पाड़ैत अछि। ई हम व्यक्तिगत अनुभव आ अनुभूतिक आधार पर कहि सकैत छी जे आमंत्रणाक बावजूद एक-दोसरक कार्यक्रम मे नहि गेनाय, एबो केलहुँ तऽ मुह देखाकय भागि गेनाय, अपन प्रस्तुति भेल तऽ ओहि समाजक लोकक भावना केँ नहि सुननाय-गुननाय, कोना हमरा लोकनिक आपसी प्रेम आरो प्रगाढ बनत ताहि पर निरन्तर मनन नहि केनाय…. ई सब किछु त्रुटि देखबा मे आयल अछि। मैथिली लेल एक सँ बढि कय एक कार्यक्रम एहि विराटनगर मे कैल जाइछ, मुदा नेपालक शासनतंत्र मे एहि लेल एक छदामो सहयोगक भावना नहि देखि सकब हमरा शर्म सँ सिर झुका दैत अछि। कतबो विशाल हृदय रखने छी, मुदा एहि तरहक विभेदपूर्ण बात सँ हमरा हृदय केँ कचोट पहुँचैत अछि आ राजनीतिक आरोप लगेनिहारक विस्फोटक बात हमरो कहियो-कहियो माथा मे चित्कार उठा दैत अछि। हम कोनो प्रशासकीय निकायक नाम लेने बिना इशारा मे एतबे कहय चाहि रहल छी जे जाहि कार्यक्रम मे नेपाल आ भारतक दूर-दूर सँ कवि, विद्वान्, बुद्धिजीवी आदि भाग लैत अछि ताहि कार्यक्रम मे एहि विराटनगरक अगुआ प्रशासनवर्गकेँ आमंत्रणा अनुरूप उपस्थिति तक देबा मे कष्ट होइत छन्हि…. अन्ट-शन्ट कार्यक्रम मे लाखों रुपयाक अनुदान देबाक लेल नेता-चमचा आदि विभिन्न निकायक चारूकात माछी जेकाँ भिनकैत रहैत अछि, मुदा शान्त-सहिष्णु मैथिलीभाषीक आवेदन पर सदिखन ‘बजट प्रावधान’ नहि रहबाक बात कहि दुत्कारिकेँ भगा देल जाइछ। ऊफ! कतेक कहू! सामाजिक-सामुदायिक कार्य लेल निर्मित भवन आदि केँ उपलब्धता लेल सेहो कसाई जेकाँ उनटे पाइ असूलल जाइत अछि, सहयोगक तऽ बातहि छोड़ू। देल गेल भोगचलनक जमीन पर पर्यन्त अधिकार स्थापित करय लेल कोनो सहयोग नहि। गछल सहयोग देबाक लेल जुत्ता-चप्पल घिसि जायत, मुदा विभेदकारी मानसिकताक मारि मैथिली पर देल जाइछ।
एहन सन जरल मन केँ जुड़ि-शीतलक एहि पावन बेला मे बब्बर सिंह थापा स्मृति प्रतिष्ठान द्वारा मैथिली सहित नेपाली ओ हिन्दी साहित्य मे पर्यन्त अनेको प्रकारक साहित्यिक योगदान देनिहार महान मैथिल श्री धीरेन्द्र प्रेमर्षि केँ सम्मान देबाक निर्णय बहुत शीतलता प्रदान करैत अछि। हम सृजनशील लोकक योगदान पर पहिनहु अनेको प्रकरण लिखि देने छी, ताहि मे देव कुमारी थापा समान लोकप्रिय समाजसेविका-नेत्री द्वारा स्थापित नेपाली भाषाक बालकथाकार आ प्राज्ञ रूप मे प्रसिद्ध स्व. बब्बर सिंह केर स्मृति मे ई सम्मान मीलक पाथर समान काज करत। मैथिलीसेवी आ नेपाली समाजक शुभेच्छुक हम प्रवीण सदैव एहने एकताबद्ध बनि सहृदय प्रेम आ वार्ताक संस्कृति संग आगू बढैत रहबाक वचन दैत छी। सम्मानित प्रेमर्षि भाइजी केँ बेर-बेर बधाई दैत छियन्हि आ सम्मान देनिहार सहित संपूर्ण नेपाली भाषी स्रष्टा-सज्जन लोकनिकेँ सेहो धन्यवाद दैत छी।
मैथिली जिन्दाबाद – नेपाली जिन्दाबाद!
हरि: हर:!!


text:
सुभाषचंद्र झा, मंडनधाम, महिषी, सहरसा। मैथिली जिन्दाबाद – मार्च १८, २०१५.
मंडन धाम (महिषी) मे विश्व धरोहर दिवस मनाआेल गेल। पुरातत्त्व विभाग व ग्रामीण सबहक सहयोग सँ महान् विभूति मंडन मिश्रक जन्मभूमि केँ सुरक्षित, संरछित आ जगजियार करबाक आवश्यकता रहबाक बात पर जोर देल गेल। एहि अवसर पर वक्ता सभ स्वतः प्रमाणम् परतः प्रमाणम् सिद्ध भूमि माँ उग्रतारा, कन्दाहा सुर्य मंदिर, नकुचेश्वर महादेव, मटेश्वरनाथ, वाणेश्वरनाथ, माँ कात्यायणी, चंडिकास्थान, बाबा लछमीनाथ गोसाईं स्थान, कारु खिरहरि स्थान समेत अनेकों अन्य ऐतिहासिक, पुरातत्त्विक महत्त्वक स्थल सब केँ जोगाकय रखबाक वास्ते समुचित प्रचारक संग रख-रखाव आ पर्यटन प्रोत्साहन करब बहुत जरुरी अछि कहल गेल।
मिथिला मे बहुत रास जगह दर्शनीय अछि खासकय कोसी सन पछरल इलाका मे पर्यटनक दृष्टि सँ अनेकों स्थलकेर विकास करब एहि क्षेत्र लेल वरदान होयत। उपस्थित जनमानस एहि लेल संकल्प लेलनि। सरकारक उपेक्षाक समाधान निज जागरुकता आ संवर्धन-प्रवर्धनक उपाय हेतु एहि क्षेत्रक नेतृत्वकर्ताक घेराव करबाक निर्णय लेल गेल। गामक युवा समूह सब एहि लेल कृतसंकल्पित देखेला जे आगामी समय मे सरकारी उपेक्षाकेँ वर्दाश्त नहि कैल जायत।


text:
विधानसभा चुनाव मे भाजपा भलहि कुनु मुसलमान उमीदवार के टिकट नहि देलनि मुदा मंत्रिपरिषद मे मोहसिन रजा के रूप मे एक मुस्लिम चेहरा शामिल कएलनि अछि। रजा के राज्य मंत्री बनाओल गेल अछि।
प्रधानमंत्री नरेन्द्र मोदी, भाजपा के राष्ट्रीय अध्यक्ष अमित शाह, केन्द्रीय गृह मंत्री राजनाथ सिंह, कैको केन्द्रीय मंत्री, लालकृष्ण आडवाणी आओर मुरली मनोहर जोशी सहित भाजपा के वरिष्ठ नेता लोकनि संगे भाजपा सहित राजग शासित राज्य सभक मुख्यमंत्री सभक मौजूदगी मे प्रदेश के राज्यपाल राम नाईक 22 कैबिनेट मंत्री, 9 स्वतंत्र प्रभार बला राज्य मंत्री आओर 13 राज्य मंत्री सबके पद एवं गोपनीयता केर शपथ दियौलन्हि।
प्रधानमंत्री नरेंद्र मोदी विश्वास जतौलैन्ह कि नवा टीम उत्तर प्रदेश के उत्तम प्रदेश बनेबा मे कुनु कसर नहि छोड़त। मोदी ट्वीट केलैन्ह कि उत्तर प्रदेश मे विकास के कीर्तिमान बनत। सरकार के एकमात्र मिशन आओर उद्देश्य विकास अछि। जखन उत्तर प्रदेश विकास करत बुझु भारत विकास क' रहल अछि।
प्रधानमंत्री के भ्रष्टाचार समाप्त करबाक संकल्प के आगू बढ़बैत योगी मुख्यमंत्री के कार्यभार सम्हैरते कैबिनेट सहयोगी सभके निर्देश देलनि कि ओ अपन आय आओर चल एवं अचल संपत्ति केर ब्यौरा 15 दिनक भीतर पार्टी एवं सरकार क' उपलब्ध करबैथ।


text:
दिल्ली विश्वविद्यालय के श्री गुरुनानक देव खालसा कॉलेज मे 17 तारीख के एकटा मीडिया वर्कशॉप सरोकार-2009 के आयोजन कएल गेल. वर्कशॉप ' आधुनिक मीडिया: विविध आयाम ' पर छल. एहि वर्कशॉप मे कइटा पत्रकार लोकनि आबि अपन अनुभव सं छात्र सभ के अवगत करौलखिन्ह. पहिल सत्र मे सतीश जैकब... गौहर रजा आओर एनके सिंह अपन- अपन टिप्स छात्र सभ के देलखिन्ह. दोसर सत्र मे राजीव कटारा जी खेल पत्रकारिता के बारे मे बतौलखिन्ह. ओना क्रिकेट के आगां दोसर खेल के बढ़ावा नहिं देबय पर दुख सेहो व्यक्त कएलखिन्ह. हॉकी...तीरंदाजी के दुर्दशा पर दुख जतएलखिन्ह. अरविंद सिंहजी छात्र सभ के राजनीतिक पत्रकारिता के बारे मे बतौलखिन्ह. हुनकर साफ कहनाय छलन्हि जे राजनीतिक पत्रकारिता बढ़ कठिन अछि आओर एहि के लेल सम्पर्क सूत्र बेसि सं बेसि बनयबाक चाही. जतेक बेसि सम्पर्क रहत ओतेक बेसि खबर हाथ लागत. मुदा एकटा गप्प सभ के कहनाय छलन्हि जे पत्रकारिता के क्षेत्र बड़ संघर्ष के क्षेत्र अछि आओर एहि मे खूब मेहनत करय के जरूरत अछि. छात्र सभ के अपन- अपन स्टाएल बना कs लिखबाक चाही...रिपोर्टिंग करबाक चाही. एहि वर्कशॉप मे हमरा सेहो बोलय के मौका मिलल. कोनो वर्कशॉप मे बोलय के ई हमर पहिल अवसर छल. हमरा न्यूजरुम के हलचल पर बोलय के लेल 10 मिनट के समय देल गेल छल. ओहि मे हम विद्यार्थी सभ के इलेक्ट्रानिक मीडिया के न्यूज़रुम के हलचल के बारे मे बताबय के प्रयास कएलौं. मुदा एहि के लेल ई समय किछ कम पड़ि गेल आओर हमरा लागल जे जल्दी -जल्दी मे विद्यार्थी सभ के किछ बेसि जानकारी द देल जाए. एहि लेल हम किछ स्पीड सं बोलय लगलौं. मुदा बाद मे हमर लागल जे हमरा हड़बड़यबाक नहि चाही छल. किएक त जल्दी -जल्दी बतएला के बादो बहुत किछ बताबए के रहि गेल. जतेक वक्ता छलखिन्ह सभ त अपने बारे मे बोलैत गेलखिन्ह जे हम ई रिपोर्टिंग कएलौं... प्रधानमंत्री के संग त मंत्री के संग फलां ठाम गेलौं मुदा छात्र सभ के जे समाचार के जानकारी चाही छल ओ नहिं मिलि रहल छलन्हि. ओना छात्र सभ के बताबए लेल बहुत किछ रहि गेल मुदा हुनका सभ के न्यूज रूम मे बारे मे जानए के लेल नब- नब चीज मिललैन्हि. अगर फेर कोनो मौका मिलल त आओर विस्तार सं बताएल जाएत कि खबर अएला के बाद न्यूजरूम मे केना कि हलचल होएत अछि आओर खबर बनाबए लेल कतेक भागदौड़ होएत अछि. इनपुट... आउटपुट... डेस्क... शॉट्स... पैकेज... पीसीआर... एमसीआर... एंकर... रिपोर्टर... लाइव... फोनो... ब्रेक... टीजर ... रनडाउन एक- एक चीज के जानय के जरूरत छनि.
एहि वर्कशॉप मे दिल्ली विश्वविद्यालय के सभ पत्रकारिता कॉलेज के छात्र-छात्रा आओर प्रोफेसर सभ आएल छलखिन्ह. दोसर सत्र मे हिन्दी आओर पत्रकारिता विभाग के अध्यापिका डॉ तृप्ता आओर मधु लोमेश सेहो अपन विचार व्यक्त कएलखिन्ह. मधु लोमेश जी के साफ कहनाय छलन्हि जे आई काल्हि के पत्रकारिता के हिसाब सं किताब उपलब्ध नहिं अछि आओर ओ पाठ्यक्रम के पुरान होय पर अफसोस सेहो जतएलखिन्ह. खालसा कॉलेज के डॉ एच एस गिल जी के कहनाय छलन्हि जे एहन कार्यशाला छात्र सभ के लेल बड़ उपयोगी होए छनि ताही लेल एहि तरहक कार्यशाला बराबर होएत रहबाक चाही. छात्र सभ के एहि सभ सं काफी कुछ जानय के मिलैत अछि. वर्कशॉप मे आएल छात्र-छात्रा सभ के सार्टिफिकेट...सम्मान सेहो देल गेल. डॉ रेनू दु्ग्गल जी धन्यवाद ज्ञापन कएलखिन्ह. ओना कार्यक्रम के सफल बनएबा मे प्रकाश प्रियदर्शी... रमण शुक्ला... लक्ष्मी शंकर मिश्र... बृजेश कुमार आओर सुजीत जीके बड़का योगदान रहलन्हि. सभ गोटे कई दिन सं बर्कशॉप के सफल बनएबा मे लागल छलाह. एहि वर्कशॉप मे ओना पंकज पचौरी आओर पुण्य प्रसुन वाजपेयी के सेहो बजाएल गेल छलन्हि मुदा हामी भरला के बादो ई सभ नहिं अएलखिन्ह.


text:
आई सोमदिनक जागरण अखबारक साइट पढ़ि सन्न रहि गेलहुं. खबर के मुताबिक दरभंगा... बिहार नकली नोट के स्मगलर सभक अड्डा बनल जा रहल अछि.
खबरक अनुसार नकली नोट के मामला मे बिहार मे सिर्फ इंडियन करंसी नहि बल्कि ऑस्ट्रेलिया, ओमान आओर दक्षिण अफ्रीका के करंसी सेहो छापल जा रहल अछि.
सभसं पैघ खुलासा तं ई भेल जे दरभंगा मे करीब 12 करोड़ के नकली इंडियन नोट छिपा
कs राखल गेल अछि.
ई खबर यूपी के शाहजहांपुर सं अछि. एहिटामक क्राइम ब्रांच के ई जानकारी एकटा स्मगलर सं मिलल अछि. जानकारी के मुताबिक एकर नेटवर्क यूपी, बिहार सं दिल्ली तक फैलल अछि.
खबर अछि जे 19 मार्च के दरभंगा के दूटा युवक सं चार लाख रुपया केर नकली करंसी बरामद कएल गेल छल. एहि गिरोह सं जुड़ल स्मगलर के अनुसार बिहार केर दरभंगा जिला में भारत के अलावा ऑस्ट्रेलिया, ओमान, साउथ अफ्रीका समेत कई देशक नकली करंसी डंप कएल जा रहल अछि. एतबे नहि नकली करंसी छापल सेहो जा रहल अछि.
फिलहाल ई छपाई कsत भ रहल रहल अछि एकर जानकारी नहि मिल पाएल अछि.
एहि खुलासा के बाद सरकारी तंत्र सक्रिय भ गेल अछि आओर जरूरी कदम उठाएल जा रहल अछि.
जागरण में खबरक लिंक-
http://www.jagran.com/uttar-pradesh/shahjahanpur-10283754.html


text:
विमलजी मिश्र, नव दिल्ली! दिसम्बर २६, २०१५. मैथिली जिन्दाबाद!!
विश्व मैथिल संघक तत्वावधान मे प्रतिवर्ष आयोजित होय बला नव दिल्ली क बुराड़ी मे आइ शनि दिन विशाल विद्यापति महोत्सव केर आयोजन भ रहल अछि ।
आयोजक समितिक संयोजक व संघक अध्यक्ष हेमन्त झा जनतब देलनि अछि जे उद्घाटन केन्द्रीय गृहमंत्री राजनाथ सिंह करताह । विशिष्ट अतिथिक रूप मे भाजपाक राष्ट्रीय उपाध्यक्ष प्रभात झा, मिथिलाक ख्यातिप्राप्त व्यक्तित्व व समाजसेवी सन्त कुमार चौधरी, सांसद मनोज तिवारी, विधायक संजीव झा आदिक उपस्थिति रहत ।
आजुक संध्या मैथिली सांस्कृतिक कार्यक्रमक आयोजन होयत जाहि मे मिथिलाक प्रतिष्ठित कलाकार मे सुरेश पंकज, पूनम मिश्र, रश्मि प्रिया, रवीन्द्र जी, रामबाबु झा, दिलीप दरभंगिया, मैथिली ठाकुर आदिक प्रस्तुति रहत । मंच उद्घोषणा मिथिला मंचक प्रसिद्ध हस्ती किसलय कृष्ण आर मैथिली फिल्म अभिनेत्री जानबी झा केर द्वारा कैल जायत।
सभाक आरंभ मे मैथिली भाषा ओ मिथिला संस्कृतिक वर्तमान अवस्था पर आर प्रवासक स्थल पर मैथिल केर राजनैतिक अधिकार विषय पर केन्द्रित विचार गोष्ठीक आयोजन सेहो कैल जायत। मैथिली एवं मिथिला लेल निरंतर योगदान कएनिहार समाजक अगुआ लोकनि केँ सम्मान करबाक खबड़ि अछि। दिल्ली मे विगत किछु वर्ष सँ मैथिली अधिकारकर्मी सब द्वारा अपन पहिचान आर संवैधानिक अधिकार प्रति सजगता केँ कोना प्रत्येक मैथिल तक पहुँचायल जाय ताहि मे सदैव विश्व मैथिल संघ – बुरारीक योगदान अविस्मरणीय रहल अछि।


text:
प्राप्त खबैर केर मुताबिक छैला बिहारी केँ बड़का भाई अनिल सिंह केँ किछु गोटा सुचना देलक कि विनोद यादव समेत कैको अपराधी हुंकार खेत पर कब्जा करबाक कोशिश क' रहल अछि। अनिल अप्पन भाई आओर बेटाक संग खेत पहुंचला, जाहिक बाद अपराधी सभ हुनका सँ खेत छोड़बाक बदला दू लाख मांगलक।
जाहिकेँ अनिल सिंहविरोध केलक तेँ अपराधी हुनकर अपहरण क' लेलक। कुनू तरहे अनिलक बेटा गुड्डू आओर हुनकर भाई ओता सँ भगवा मे सफल रहला, जाहिक बाद पौरा थाना क' ऐहिक सूचना देल गेल आओर पुलिस जांच मे जुटी गेल।
परिजन सभकेँ आशंका अछि कि अपराधी सभ अनिल संग किछु भी क' सकैछ। आब देखबाक अछि कि पुलिस अपराधी सभकेँ पकड़बा मे कखन सफल होयत अछि। मुदा सवाल ई उठैत अछि कि अपराधी सभ जाहि तरहे वारदात सभकेँ अंजाम द' रहल अछि ऐना मे सुशासन राज मे सेहो खास लोग सभकेँ सचेत रहबाक जरुरत अछि।


text:
नील पट्टीकेँ क्लीक कए कs ब्लॉगक सदस्य बनल जाउ
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jnjmanu@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शनिवार, 6 अगस्त 2016
गजल
शुक्रवार, 5 अगस्त 2016
बेटाक बाप
रभसल
मामासार (बीहनि कथा)
गजल
मंगलवार, 21 जून 2016
हमरा मिथिला राज चाही
सोहागिन
दुनू गोटा अप्पन अप्पन आधा बर्फमलाइ खेने होएब कि, सा "जँ हम अहाँक सामने मरि गेलौं तँ हमर सारापर चबूतरा बना देब ।"
मेघ धरि उँच उँच पहाड़, चारू कात प्राकृतिक सौंदर्य, मखमल सन घास, स्वर्गसन वातावरण, बर्फमलाइ केर आनन्दक बिच अचानक एहेन गप्प सुनि, बर्फमलाइ हमर मुँहसँ छूटि हाथमे ठिठैक गेल । कनिक काल सा केर मुँह पढ़ैक असफल प्रयास केलाक बाद; "अवस्य एकटा नीक चबूतरा । जँ हम पहिने मरि गेलौं तँ एतेक व्यवस्था ज़रूर कय जाएब जे एकटा नीक चबू.... "
बिच्चेमे सा हमर मुँहकेँ अप्पन हाथसँ दाबैत, "नीक नहि साधारणे चबूतरा मुदा अहाँक हाथे आ ओहिपर लिखल हुए "सोहागिन सा" ।
@ जगदानन्द झा 'मनु'
प्रेम
आइसँ तीस वर्ष पहिने, हमरे संगे संग नमी वर्ग धरि पढ़ै बाली, सुन्दर, चंचल मात्र मूठ्ठी भरि डाँड़ बाली सु.....
"कि प्रेम इहे छैक की मात्र देहक प्रजनन अंगपर एकाधिकार बना कय राखैमे सफल भेनाइ?"
बेगरता
अगिला जनम
“ठीक छै ! अगिला जन्म अगिला जन्ममे देखल जेतै, एहि जन्मक आनन्द तँ लए लिअ। आ अगिला जन्ममे ओहि हिजड़ाक ब्याह जँ अहिँक संगे भए गेलहि तँ ।"
मुँहझौँसा
“छोर, मुँह झौँसा किएक नहि सुतए देत, अपने तँ ओ बिछानपर परैत मातर कुम्भकरन जकाँ सुति रहल आ हम भरि राति कोरो गनैत बितेलहुँ।”
एसगर - प्रेम बीहनि कथा
बाउ - "तु एतेक कनै किएक छेँ?"
सुधा बाउ केर दुनू हाथ खीच, ओकर हाथपर अपन मुँह रखैत, "हम कहाँ कनि रहल छी।"
ओकरा उदास आ कनैत देखि बाउ दूटा बस छोरि देलकै ।
"हमरो ल' चलू, अहाँ बिनु हम एहिठाम नहि जी सकब । ओहीठाम हम सबकेँ कहबै जे हम अहाँक नोकरानी छी । अहाँक नेनाकेँ खेलाएब, घरमे पोछा लगाएब, बर्तन धोब ।"
ई कथन छल एकटा बिधबा माएक जेकर बेटा दिल्ली बाली संगे ब्याह कय दिल्लीए बसि गेल छल आ माए एसगर गाममे ।
@ जगदानन्द झा 'मनु'
गजल
शुक्रवार, 6 मई 2016
भक्ति गजल
अपन दर्शन दिएलनि हमरा
मनक शक्ती सगरो छनमे
आइ मैया दखेलनि हमरा
हुनक महिमा कते छनि भाड़ी
ज्ञानकेँ दिप जरेलनि हमरा
पाप सगरो हमर बिसरा कय
छोट बेटा बनेलनि हमरा
दय क' ममता अपन आँचरकेँ
मनु करेजसँ लगेलनि हमरा
(मात्रा क्रम; 2122-122-22)
जगदानन्द झा 'मनु'
सोमवार, 8 फ़रवरी 2016
कहमुकरी-1
ओ उपर हम निच्चा रही
ओकर स्पर्शक बात की कही
केलक देहकेँ थौआ थौआ
के सखि साजन ?
ने सखि बौआ ।
कृष्ण कन्हैया
Bal kavita_231
कृष्ण कन्हैया
कृष्ण कन्हैया रास रचैया
माखन-मिश्री लाउ कने
खेल करै लए गोपी संगे
हमरो आंगन आउ कने
मारि गुलेंती फोरब मटकी
टोली अपन बनाउ कने
गाय चरेबै भोरे-साँझे
वंशी फेर बजाउ कने
ता थइ ता थइ नाच करब
ग्वाल-बाल संग आउ कने
पोखरिमे जा खूब नहाएब
छुट्टी सरसँ दिआउ कने
शुक्रवार, 22 जनवरी 2016
गजल
ख़ून देहक सगर भेलै हमर पनियाँ
नै कतौ केर विश्वामित्र छी हमहूँ
प्राण लेलक हइर ई तोर चौवनियाँ
जरि क' तोहर पजारल आगिमे दुनियाँ
माय बापक नजरिमे बनल छै बनियाँ
नीक बहुते गजल कहने छलहुँ हमहूँ
आइ सभ किछु बिसरि बेचैत छी धनियाँ
झाँपि राखू अपन रूपक महलकेँ 'मनु'
भेल पागल कतेको देखि यौवनियाँ
(बहरे मुशाकिल, मात्रा क्रम; 2122-1222-1222)
जगदानन्द झा 'मनु'


text:
पटना । गांधी मैदान मे आयोजित ‘बिहार दिवस’ समारोह मे उमड़ल जनसैलाब मे उमंग आ जोश परवान पर रहल। अपना बिहार, बढ़ता बिहार क अहसास मे डूबल लोक जश्न क आनंद लेलथि। प्रदेश क गौरवशाली वैभव कए समेटने बिहार गौरव गान क आकर्षक झांकी स सांगीतिक समारोह क आगाज किछु एना भेल जे मंच क सामने बैसल मुख्यमंत्री नीतीश कुमार सेहो मंत्रमुग्ध भ गेला। समारोह मे सपरिवार आएल लोक स गांधी मैदान गुलजार रहल। विशेषकर, युवा मे त जोश आ उमंग देखले बनैत छल। किछु लोकक कहब छल जे पटना मे एना त बच्चे मे घुमैत रही खास कए दुर्गा पूजाक दौरान।
‘महका-महका सोंधी माटी का बिहार है’
समारोह म प्रसिद्ध साहित्यकार डॉ शांति जैन लिखित बिहार गौरव गान मे प्रदेश क इतिहास आ सांस्कृतिक वैभव कए खूबसूरत आ प्रेरक अंदाज मे पेश कैल गेल। जेकर बोल अछि-‘दिशा-दिशा मे लोक रंग का तार-तार है, महका-महका सोंधी माटी का बिहार है..।’ सीताराम सिंह क संगीत निर्देशन आ सोमा चक्रवर्ती क नृत्य संयोजन मे बिहार गौरव गान क प्रस्तुति मे कलाकार अपने शानदार लोकनृत्य शैली स दर्शक क दिल जीत लेलथि।
सूफी गायन मे सद्भाव क संदेश
सांगीतिक समारोह मे सूफी गायन क प्रस्तुति स साम्प्रदायिक सद्भाव क संदेश देल गेल। सूफी गायन क क्षेत्र मे राज्यक प्रतिभाशाली कलाकार राजू मिश्रा अपन साथी कलाकार क ंग अमीर खुसरो क कलाम आज रंग है, आज रंग है.. स केलथि। खासकए, प्रसिद्ध संगीतकार बृजबिहारी मिश्र क संगीत निर्देशन सेहो कर्णप्रिय रहल।
‘उठो सहेली, घूंघट खोलो, नया सबेरा आया है’
महिला कामाख्या द्वारा संचालित महिला शिक्षण केन्द्र, सीतामढ़ी, मुजफ्फरपुर आ गया क कस्तूरबा गांधी बालिका विद्यालय स चयनित 51 लड़की क टोली प्रेरक गीत- उठो सहेली, घूंघट खोलो, नया सबेरा आया है, सूर्य ने बांहें फैलाकर, हमको आज बुलाया है..। क शानदार झांकी पेश केलथि। एहि प्रेरणादायक गीत मे नारी सशक्तीकरण आ लड़की मे शिक्षा क प्रति बढ़ल रुचि क अलावा महिला क सर्वागीण विकास कए बड़ खूबसूरत अंदाज मे पेश कैल गेल
बच्चा सब पेश केलक-‘मैं बिहार हूंÓ
किलकारी संस्था क बच्चा सब श्रीकांत लिखित आ रविभूषण निर्देशित मैं बिहार हूं क नाट्य प्रस्तुति केलथि। सांस्कृतिक समारोह क संचालन डॉ सोनी, अश्विनी अभिषेक, कालेश्वर ओझा, अभिमन्यु प्रसाद मौर्य आ हृदय नारायण झा केलथि।
‘हमें गर्व है कि हम बिहारी हैं’
पटना गांधी मैदान मे बिहार दिवस पर आयोजित समारोह मे शहर क संग-संग दूरदराज क गाम स सेहो लोक अपन अतीत कए तकबा लेल पहुंचल। कतहु अशोक क काल क चर्चा भ रहल छल त कतहु मगध साम्राज्य पर बहस जारी छल। सांस्कृतिक कार्यक्रम क दौरान रहि-रहि कए गर्व से कहो हम बिहारी हैं क लोक नारा लगा रहल छल।


text:
जानकारी के मुताबिक, पर्यटन स्थल पावापुरी सँ आभूषण व्यवसायी बबलू कुमार वर्मा केर अपहरण क' गेल अछि। अपहरणकर्ता वर्मा के पत्नीक मोबाइल पर मैसेज भेज दस लाख टक्का फिरौती के मांग केना अछि। बबलू कुमार वर्मा पत्नी शिल्पा पावापुरी थाना म' प्राथमिकी दर्ज करेना छथि। दर्ज प्राथमिकी के आधार पर पुलिस दुई संदिग्ध क' हिरासत म' ल पूछताछ शुरू क' देना अछि।
नालंदा एसपी कुमार आशीष केर दावा अछि कि जलदे अपहृत व्यवसायी क' मुक्त करा लेल जायत। स्वर्ण व्यवसायी बबलू कुमार बरबीघा के रहिवासी छैथ। ओ पावापुरी में रहिके अप्पन दोकान चलबैत छला। बतायल जायत अछि कि विगत 25 जून क' ओ सामान खरीदबाक लेल पटना गेल छलाह, एहि बिच हुनकर अपहरण कायल गेल।


text: नई दिल्ली। गंगा नदी कए साफ-सुथरा बनबाक आ बचबाक राष्ट्रीय अभियान क लेल सरकार विश्व बैंक क संग गप करि रहल अछि। हालांकि विश्व बैंक सरकार क एहि महत्वाकांक्षी कार्यक्रम क लेल शुरुआती चार-पांच वर्ष क लेल एक अरब डॉलर क मदद देबाक लेल राजी भ गेल अछि, मुदा सरकार विश्व बैंक स लंबा अवधि क लेल तालमेल बनबाक संभावना तलाश रहल अछि। विश्व बैंक क अध्यक्ष रॉबर्ट जोएलिक वन आ पर्यावरण मंत्री जयराम रमेश संग मुलाकात मे एक अरब डॉलर क वित्तीय सहायता मुहैया करबाक हामी भरलथि। एहि मौका पर जयराम रमेश कहलथि जे गंगा परियोजना राष्ट्रीय महत्व क प्रोजेक्ट अछि। इ खुशी क गप अछि जे विश्व बैंक एहि मे हमार मदद क लेल आगू आइल अछि।


text:
साभार फेसबुक
फेसबुक पर सर्वाधिक लोकप्रिय ग्रुप ‘हम सब मैथिल छी’ केर एडमिन सुनीत ठाकुर जे इंद्रप्रस्थ मैथिल संघ केर सचिव सेहो छथि, ओ खबरि केलनि अछि जे सामूहिक कन्यादान १४ फरबरी केँ रोहिणी (दिल्ली) मे होयत। एहि मे निर्धन परिवार वा कम आर्थिक आमदनीवला परिवारक कन्याक कन्यादान संस्था अपन पाइ सँ कराओत। बरियातीक स्वागत, खान-पान, पंडाल, विवाह खर्च ई सब बातक व्यवस्था आयोजक संस्था इंद्रप्रस्थ मैथिल संघ द्वारा कैल जायत। श्री ठाकुर द्वारा निम्न पोस्ट कैल गेल अछि जाहि मे आम जनमानस सँ सहयोगक अपील सेहो कैल गेल अछि।
” सामूहिक कन्यादान”(14-02-2016)
=======================
“इंद्रप्रस्थ मैथिल संघ”, रोहिणी , दिल्ली , अप्पन सामाजिक कर्त्तव्य के क्षेत्र में एक डेग आर आगू बढ़बैत , पिछला साल एक टा कन्यादान के आयोजन केने छल ! एहि साल “सामूहिक कन्यादान” के कार्यक्रम राखल गेल अछि ! एहि कार्यक्रम के अंतर्गत आर्थिक रूप सअ कमजोर परिवार के कन्या के विवाह के खर्च संघ द्वारा कायल जाइत अछि ! विवाह के अवसर पर सब प्रकार के व्यवस्था कायल जाइत अछि , जे एक टा संपन्न परिवार विवाह में करैत अछि ! अपने सब एहि “सामूहिक विवाह” में आमंत्रित छी 14 फ़रवरी (रबिदिन ), अवश्य आबू आ वर – वधू के आशीर्वाद दी ! एहि महान कार्यक्रम में समाज के सब वर्ग सअ सहयोग अपेक्षित अछि , जाहि में अपेक्षाकृत संपन्न समाज सअ सहयोग के विशेष अपेक्षा रहत ! पिछला साल के “कन्यादान” के शानदार आयोजन के झलक देखल जाय और आयोजन कर्ता के हौसला बढ़ायल जाय ! जौं अपने कोनो एहन आर्थिक रूप सअ कमजोर परिवार के जानैत छी , जे एहि कार्यक्रम के लेल उपयुक्त छैथ , अवश्य सूचित करी ! कोनो प्रकारक आर्थिक वा अन्य सहयोग के लेल हमरा सअ संपर्क (9891085565 , [email protected] ) कअ सकई छी ! संस्था के आजीवन सदस्यता के शुल्क मात्र 1001/= (एक हज़ार एक टाका ) अछि , अवश्य बनू ! ओना सहयोग राशि 101/= सअ, अप्पन सुविधानुसार दअ सकैत छी !
सुनीत ठाकुर (संगठन सचिव , इंद्रप्रस्थ मैथिल संघ )
श्री अजय चौधरी (अध्यक्ष 8744002911)
श्री टी. एन. झा (महासचिव 9971095407)
श्री अजीत कु. सिंह (कोषाध्यक्ष 9873783357)
श्री आमोद झा (उपाध्यक्ष 9873805181)
जय मिथिला ! जय मैथिली ! जय माँ जानकी !
ई पुनीत कार्य मे सब कियो बढि-चढिकय भाग ली, यैह अनुरोधक संग एहि समाचार केँ कानो-कान सब तैर पहुँचेबाक अनुरोध सेहो करैत छी।
– संपादक


text:
२२ जुलाई २०२०, मैथिली जिन्दाबाद!!
मैथिली साहित्य समाजक सचिव श्री विजय दत्त मणि आइ अपन फेसबुक सँ स्वयं द्वारा सृजित नव मूर्तिकलाक प्रदर्शन मे कहार द्वारा द्विरागमन ओ बिदागरी मे दूल्हिन केँ एक स्थान सँ दोसर स्थान धरि माफा मे बैसाकय लय जेबाक सांस्कृतिक परम्परा – लोकसंस्कृति केँ झलकौलनि अछि। एहि संगे ओ कैप्शन मे लिखलनि अछि –
कहाँ गेलै ओ ढोल आ पिपही, पौती, पेटार कहाँ छै?
लचलच लचकैत बाट चलैत ओ भरीया भार कहाँ छै?
इज्जतिके अक्षूण राखए से ओ रखबार कहाँ छै?
घोघ तानिकऽ बैसल कनियाँ डोली कहार कहाँ छै?
भाषा-साहित्य लेल अनवरत अपन योगदान देबाक संग-संग समाज मे सेहो एकर सकारात्मक प्रभाव पड़ौक ताहि बातक पक्षकार श्री विजय दत्त मणि समय-समय पर अपन फेसबुक मार्फत त सृजित मूर्ति एवं प्रदर्शन योग्य मिथिलाक लोकसंस्कार केँ झलकाबयवला सृजित वस्तु आदिक प्रदर्शन करिते रहैत छथि, यदि हिनकर जरूरत कतहु प्रशिक्षण आदिक लेल होय तँ निश्चित अपना मे रहल कला-विद्या आ ज्ञान ऐगला पीढी धरि सेहो पहुँचा सकैत छथि।
मैथिली जिन्दाबाद सँ बातचीत मे कहला – समय सेट कए लिअ आ प्रशिक्षार्थिक सख्या मुताबिक कच्चा माल उपलब्ध करए पड़त। समय एक सप्ताह राखए पड़त। एहि कार्य वास्ते जहिया खोजी हम तैयार रहब। विशेष हमर सम्पर्क अछि – ९८४४०५१८५३, धन्यवाद!
मिथिला-मैथिली संग आनहु-आनहु समाज द्वारा लोककला प्रति रुचि रखनिहार लेल मणिजी अपन कलाकृति व्यवसायिक तौर पर सेहो उपलब्ध करबैत छथि। अन्तर्राष्ट्रीय मैथिली सम्मेलन २०१९ केर वास्ते एहने किछु वस्तुक खोजीक क्रम मे कहने रहथि –
“एहि वस्तुके निर्माणक आधार कार्ड बोर्ड भेलाक कारण ग्राफपर उचरल साइज २३”×११” अछि जे हमरा जनैत लघु साइज अछि ओना ग्राहकक प्रतिकृया अनुसार आओर मेहनति कएल जासकैछ। इ पूर्णतया हस्तकला भेलाक कारण एकर मोल एखन २०००/- टका नेपाली राखल गेल अछी मुदा एकरा ब्रह्म वाक्य नहि बुझी। व्यवहार भेला पर …”
एक अत्यन्त आकर्षक हाथक बनायल, कलासम्पन्न कलाकृति जेकर उपयोग कोनो महत्वपूर्ण अतिथि केँ मिथिला-मैथिलीक यादगारी लेल देल जा सकैत छल, तेकर दाम २००० टका बतौने रहथि। निश्चित, हिनकर कलाकृतिक ई सर्वथा न्युनतम मूल्य भेल। अनुपम कलाकारी संग मैथिली-मिथिलाक मान-सम्मान केँ नित्य बढेनिहार मणि केँ हमर नमन!
हरिः हरः!!


text:
पटना। मुख्यमंत्री नीतीश कुमार स्वच्छ राजनीति आ भ्रष्टाचार उन्मूलन क दिशा मे दूटा पैघ पहल कैलाह। पहिल त विधानमंडल मे भ्रष्टाचार क खिलाफ जंग छेड़बाक एलान केलथि, दोसर विधायक स अनुरोध केलथि जे ओ विधायक निधि समाप्त करबाक साहस दिखाबथि।
विधानमंडल मे राज्यपाल क अभिभाषण पर पेश धन्यवाद प्रस्ताव पर भेल बहस क बाद सरकार क जवाब दैत ओ भ्रष्टाचार क खिलाफ जंग छेड़बाक एलान केलथि। भ्रष्टाचार क खिलाफ जेतबा ताकत अछि हम सबटा लगेबा लेल तैयार छी। भ्रष्टाचारी अगर ताकतवर छथि त हमरा उखाड़ि फेंकथि। नीतीशक एहि एलान पर नेता प्रतिपक्ष अब्दुलबारी सिदद्दीकी ठार भ कहला जे विपक्ष सरकारक एहि जंग मे समान भागीदार बनत। नीतीश कुमार कहला जे भ्रष्टाचारी क संपत्ति जब्त करबा लेल बनल कानून कए राष्ट्रपति अपन मंजूरी द देलथि अछि आ ओ दिन ऐतिहासिक होएत जखन एहन कोनो पहिल केस मे सजा होएत। प्रदेश नहि, बल्कि देश मे भ्रष्टाचारीक खिलाफ इ पैध संदेश होएत। ओ कहला जे भ्रष्टाचारीक आलीशान मकान मे स्कूल खोलल जाएत। मुख्यमंत्री कहला जे भ्रष्टाचार क कईटा मामला पर कार्रवाई चलि रहल अछि। मुख्यमंत्री कहला जे कहला जे अफसर आ मंत्री कए हर साल सम्पत्ति क ब्योरा देबाक अछि। हम सेहो हर साल इ ब्योरा सार्वजनिक करब।
मुख्यमंत्री कहला जे कोसी त्रासदी क पीड़ित क मकान बनत आ प्रत्येक घर पर 55 हजार टका खर्च कैल जाएत। ओ कहला जे बिहार क उपेक्षा करि दिल्ली मे कियो शासन नहि करि सकैत अछि।
मुख्यमंत्री कहला जे हम सब दिन-राति एक करि जनता लेल काज करि आ अधिकारी जनता क शोषण करथि, इ आब संभव नहि। एहिलेल लोकसेवा क अधिकार कानून बना रहल छी। समय सीमा क अंदर अधिकारी कए जनता क काज करबाक अछि।
सांझखन अपन आवास पर राजग विधायक क बैठक मे मुख्यमंत्री विधायक स अनुरोध केलथि जे ओ विधायक निधि समाप्त करबाक साहस दिखाबैथि। हुनकर कहब छल जे एहि स विधायक क छवि खराब होइत अछि।
ओ विधायक कए कहला जे सत्र क तुरंत बाद क्षेत्र मे जा जनता स गप करू आ स्थानीय स्तर पर योजनाक सत्यापन करू। ओ कहला जे लगातार जनता स संपर्क राखब तखने जनता क आकांक्षा पर खरा उतरब। जे अपार जनमत भेटल अछि, ओहि पर गुरूर करबाक कोनो आवश्यकता नहि अछि। जतए कोनो शिकायत अछि, ओकर तुरंत निदान करू। अपन-अपन क्षेत्र क विकास क रूपरेखा तैयार करू। ओ कहला जे विधायक क फोन नंबर सार्वजनिक हुए आ फोन पर 18 घंटा ओ उपलब्ध रहथि। मुख्यमंत्री सदस्य कए विधायी कार्य बुझबाक सलाह देलथि। कहला जे विधानमंडल कार्यसंचालन क नियमावली क अध्ययन करू। पढ़बाक आदत लगाउ। बिना अध्ययन कए अहां नीक विधायक या विधान पार्षद नहि भ सकैत छी। उपमुख्यमंत्री सुशील कुमार मोदी सदस्य कए कहला जे अहां सब कए दुनिया देखी रहल अछि, बढ़िया आचरण बनेने रहू, नहि त अहांक संग-संग सरकार आ राज्यक छवि धूमिल होएत। ओ कहला जे सदन मे नियमित आउ आ अधिकारी स व्यवहार बेहतर राखू। राजग क प्रदेश संयोजक नंदकिशोर यादव कहला जे जबरदस्त जनादेश स जिम्मेदारी बढ़ल अछि,एकरा हरदम मन राखू।


text: पटना। बिहार मे सड़क हालत बहुत हद तक ठीक भ गेल अछि या भ रहल अछि, मुदा बिजलीक क्षेत्र मे कोनो सुधार देखबा मे नहि आबि रहल अछि। राज्य सरकार आब बिजली सुधार पर ध्यान केंद्रीत करि लेलक अछि। निवेश कए बढ़ावा देबा लेल सड़क आ बिजली जरूरी अछि, एहन मे मात्र सड़क बनला स निवेश नहि भ पाबि रहल, एहन मे सरकार त्वरित विद्युत प्रगति आ सुधार कार्यक्रम क तहत 1066.58 करोड़ व्यय करबाकनिर्णय लेलक अछि। एकर तहत विद्युत आपूर्ति मे गुणात्मक सुधार आ समग्र तकनीकी आ वाणिज्यिक नुकसान कए कम करबा लेल पावर ग्रिड द्वारा काज कराउल जा रहल अछि। एहि योजना क तहत विद्युत प्रणाली क सुदृढ़ीकरण आ मीटरांकरण कैल जा रहल अछि। ओना एखन धरि प्राप्त ऊर्जा क अनुपात मे राजस्व वसूली नहि भ पाबि रहल अछि। एकर अलावा संचरण व्यवस्था कए सुदृढ़ बनेबा लेल राष्ट्रीय सम विकास योजना क तहत पावर ग्रिड कारपोरेशन ऑफ इंडिया क माध्यम स 17 ग्रिड सब स्टेशन, एक पावर सब स्टेशन आ 876 किलोमीटर संचरण लाइन क निर्माण कराउल गेल अछि। ऊर्जा विभाग द्वितीय चरण क भाग 1 क तहत नव ग्रिड केन्द्र आ संचरण लाइन क निर्माण, पुरान तार कए बदलबा आ विभिन्न ग्रिड उपकेन्द्र क क्षमता विस्तार क लेल 1005.72 करोड़ क लागत पर कार्य प्रारम्भ करबाक दावा केलक अछि। ऊर्जा विभाग क अनुसार राष्ट्रीय सम विकास योजना क राशि स चारिटा ग्रिड आ सम्बन्धित संचरण लाइन क काज पूरा कैल जा रहल अछि। योजना क तहत पुरान संचरण लाइन क तार सेहो बदलल जा रहल अछि। विद्युत आपूर्ति मे भ रहल बाधा कए दूर करबा लेल बेगूसराय-पूर्णिया 220 केवी डबल सर्किट संचरण लाइन क निर्माण काज सेहेा प्रारम्भ भ चुकल अछि। सरकारक मानी त अगिला दू साल मे सड़कक भांति बिहार क सुधरल बिजली व्यवस्था सेहो लोक कए चौंका देत।


text:
सौजन्य: जय हो बन्गाम, बनगाँव, सहरसा। मई १८, २०१५. मैथिली जिन्दाबाद!!
“स्वर्ग केर प्राचीनतम गाम मे एक – बनगाँव केर संक्षिप्त विवरण”
मिथिलाक सहरसा जिला मे कहरा प्रखंडक बनगाँव गाम प्राचीनकालीन गाम अछि, जतय लक्ष्मीश्वरनाथ महादेव खुद बाबा लक्ष्मीनाथ विराजय छथिन। एकर अगल-बगल में वाणेश्वर, माँ दुर्गा मन्दिर सेहो बहुत प्रसिद्ध अछि। बनगाँव मिथिलाक प्राचीनतम गाम मे एक अछि जेकर प्रमाण एहि गामक पूर्वज-दिग्गज महापुरुष आदिक नामक संग पुरातत्त्विक खुदाइ आदि सँ प्राप्त प्रमाणादि सेहो अछि। आर खुदाइ सँ बराबर भेटैत रहैत अछि। अनेको भग्नावशेष अखनो देखल जाय लेल बाकिये अछि।
बनगाँव केर सुप्रसिद्ध – लक्ष्मीश्वरनाथ बाबा छैथ। हिनकर बारे में अनेकानेक जनश्रुति सब प्रसिद्ध अछि जाहि मे एकटा ई अछि: एतय गोसाईं जीक किछु छोट सनक जीवनी प्रस्तुत कए रहल छि।
संत शिरोमणि लक्ष्मीनाथ गोसाईं जी केँ शत-शत नमन! गोसाईं जी एक विश्वास थिका, एकटा आस्था थिकाह! आ कहल गेल यऽ जे आस्था आ विश्वासे भगवान् थिकाह ! गोसाईं जी एक संत आ एकटा अदभुत साधको छला ! जिनकर गुरु लम्बानाथ भेलखिंह ! गोसाईं जी केर जन्म सुपौल जिलाक परसरमा गाम मे सन – 1763 ई. मे भेल छलैन ! आ अपन शरीरक त्याग मधुबनी जिलाक फटकी कुटी पर 5 दिसम्बर 1872 मे कएलाह ! मुदा ओही दिन बनगाँव कुटी मे विराजमान देखल गेल्खिंह ! बनगाम कुटी हुनकर लीला स्थान छल ! हुनकर बहुतो तरहक लीला जे बनगामे कुटी पर भेल !
हुनकर रचना म बन्दीमोचन काव्य, विवेक पंचरत्न, विवेक रत्नावली, गीतावली सहित आर ढेरो रास रचना अछि ! मुदा एक – आध रचना तय छापल जा सकल, बाकी आर रचनाक कोनो खोज-खबर नै अछि ! गोसाईं जी केर 22 टा कुटी स्थल छैन ! जाहि मे बनगाम ( सहरसा ),
परसरमा (सुपौल), फटकी (मधुबनी ), लखनौर (मधुबनी), महिनाथ पुर, दिघिया, तारापुर, शकपुरा, जमशेदपुर, दिल्ली आ दू टा नेपाल मे बनल कुटी प्रमुख छैन ! गोसाईं जी केर सम्प्रदायक कतेको शिष्य छलाह ! हिनकर अनेको शिष्य छलाह, मुदा हिनकर मुख्य तीन शिष्य, तीन तरहक छलाह ! पैहलुक रघुवर गोसाईं जी, दोसर क्रिश्चयन जान आ तेसर मौ० गौस खां छलाह ! गोस्वामी जी संत तुलसीदास, भक्तिन मीराबाई, संत कबीर के सामान संत छलाह ! तुलसीदास जी कहल्खिंह जे “तुलसी मस्तक तब नबै, धनुष वाण लौ हाथ” आ मीराबाई कहलखिन जे “मेरो तो गिरिधर गोपाल, दुसरो ना कोई”, मुदा दुनु संत सँ आगाँ गोसाईंजी लिखैत छैथ ,
“राम रसायन सेविये, जासे व्याधि नसाय ! लछन , वैद्य का कर सके, जो आपहु मरि जाय !!”
गोसाईं जी मे संत भाव समर्पण एतबा देखल जाय अछि ! ई छथिन्ह मिथिला के संत सिरोमणि लक्ष्मीनाथ गोसाईं !! गोसाईं जी!!
गाम केर बुजुर्ग सब कहय छथिन कि आई सँ कतेको वर्ष पूर्व धरि प्रत्येक वर्ष बैशाख महीना मे नागा साधू सबहक झुण्ड एतय आबैत छल आ एहि पोखरि मे स्नान कय अपन जीवन केँ धन्य मानैत छल। बैशाख मास मे यदि कोनो साल जल केर कमी रहैत छल त पोखरि के माटि सम्पूर्ण देह में लगा कय पूर्ण संतुष्ट भऽ जाइत छल। लक्ष्मीश्वरनाथ मंदिर केर ठीक सामने पश्चिम मे बाबा बैद्यनाथ केर मंदिर अछि। कहल जाइत अछि कि बाबा बैद्यनाथ सवा प्रहर एतहि निवास करैत छैथ। कहल जाइत अछि कि बनगाँव गाम केर एक निःसंतान रहथि। माँ दुर्गा हुनका स्वप्न मे एलखिन आ कहलखिन कि अहाँ एतय हमर प्रतिमा बैसाकय पूजा करू, आइयो ओहि ठाम गाम मे एकटा पोखरि आ मन्दिर अछि।
ई गाम मूलतः ब्राहमणक रहल अछि। ई महिषी गामक कुजिलवाड़ वंश केर ब्राह्मणक गाम थीक। मूलवासी मे एकर अतिरिक्त सब जातिक लोक रहैत अछि एतय। बाद मे अन्य जातिक लोक आबैत गेल आ बसैत गेल। आइयो बनगाँव ब्राह्मणबाहुल्य गाम अछि। एकर अतिरिक्त एतय कायस्थ, पासवान, धोबी, क्योट-धानुख, बड़ई, मोची, डोम, हजाम, मुस्लिम आदि जाति केर लोक मिलिजुलि कय निवास करैत अछि।
एहि गाँव में उच्चपदस्थ लोक सब बहुतायत संख्या मे छथि। न्यायाधीश, अधिवक्ता, वन अधिकारी, प्रोफेसर, डाक्टर, इंजिनियर, वैद्य, बैंकर्स, अलग-अलग विभाग केर आफिसर आ विभिन्न भाषाक साहित्यकार सबहक एतय कमी नहि अछि। स्व. पण्डित श्री ताराकांत झा एहि गामक छलाह। डी जी पी राकेश मिश्राक जन्म एहि गाम मे भेलनि। प्रसिद्ध ज्योतिषाचार्य पं. गयादत्त झा आर नेपाल सरकार सँ गोरखा दक्षिणबाहु सम्मान सँ सम्मानित पं. महारुद्र झा एहि शिवनगर माटि केर पुत्र रहथि। वर्तमान मे ई गाम सहरसा प्रांतीय राजमार्ग केर बीच मे 8 किलोमीटर दूरी पर अछि। एतय सँ नजदीकी रेलवे स्टेशन सहरसा अछि। मुख्य व्यवसायिक बाजार बरीयाही अछि।
बनगाँव गाम आइ विकास केर मार्ग पर अछि। हास्पीटल, विद्यालय, पुस्तकालय आदिल स्थापना भेल अछि। लक्ष्मीनारायण परिसर केर जीर्णोद्धारक काज प्रगति पर अछि। कृष्णा महोत्सव केर रूप मे पछिला कतेको साल सँ एतय धार्मिक आ सांस्कृतिक आयोजन होइत रहल अछि। एहि गामक विकासक लेल अगर कोनो एक व्यक्ति केर सतत प्रयास रहल त ओ रहथि स्वप्नदर्शी व्यक्तित्व स्व. श्री रमेश झा। एहि गामक किछु प्रमुख लोक छैथ : श्री अभिमन्यू खां, स्वर्गीय अरविंद कुमार झा, बहुते आरो छथि जेकर बखान हम नहि कय सकैत छी। जय मिथिला!!
आब गाम मे खुजत विशाल पुस्तकालय: विधायक आलोक रंजन सेहो सहयोग करता
हालहि एकटा प्रगतिशील कार्य करबाक लेल एहि गामक प्रमुख लोक-समाज एकटा विशाल बैसार कएने छलाह। एहि बैसार मे विधायक आलोक रंजन सेहो उपस्थित भेलाह। मैथिली, संस्कृत, हिन्दी, अंग्रेजी व अन्य भाषाक साहित्य सहित सब तरहक ग्रंथ केर संग्रहक संग एकटा पुस्तकालय निर्माण करबाक निर्णय लेल गेल। एहि मे विधायक आलोक रंजन अपन भरपुर सहयोगक वचन देलनि।
मैथिली जिन्दाबाद केर विशिष्ट सहयोगी व्यक्तित्व
सुमन खाँ समाज समान प्रखर समाजसेवी तथा नन्दभाइ समान मैथिली एवं हिन्दी गायन क्षेत्रमे प्रसिद्ध कलासेवीक सतस सहयोग मैथिली जिन्दाबाद केँ भेटैत रहल अछि। बनगाँव समाज द्वारा सेहो २०१३ केर रथयात्राक भव्य स्वागत अविस्मरणीय रहत। संत खियाली खाँ मंच सँ ओ ऐतिहासिक उद्घोषणा सँ क्रान्ति आयब तय अछि। जहिना बाबाजी स्वयं समूचा मिथिला केँ जगजियार कय केँ रखलनि, किछु तहिना आइ बाबाजीक हमरा लोकनि संतान प्रतिबद्ध बनी। – मैथिली जिन्दाबाद!!


text: हेलो मिथिला पर तीन मास पहिने चर्चा कएने छलहुं जे बिहार मे 25टा मॉटल डिग्री कॉलेज खोलल जाएत. ई कॉलेज ओहन पिछड़ल इलाका मे खोलल जाएत जेहिठाम कॉलेज मे दाखिलाक दर राष्ट्रीय दर 12.4 प्रतिशत सं कम अछि. मुदा ओतेक दिन बितलाक बादहुं एहि मामले मे कोनो खास प्रगति नहि भेल अछि. एहि पर आबय वाला खर्चक एक तिहाई हिस्सा केंद्र सरकार देत. आब जखन केंद्रीय मानव संसाधन राज्यमंत्री डी पुरंदेश्वरी पटना मे आबि एहि पर तेजी सं काज करय लेल कहलीह तखन फेर ई चर्चा जोर पकड़ल अछि. ओना मॉडल डिग्री कॉलेज के लेल जेहि जगह के चयन कएल गेल अछि ओहि मे बेसि मिथिलाक इलाका अछि. यानी कहि सकय छी जे शिक्षा... कॉलेज मे दाखिला के मामला मे अपन मिथिला काफी पिछड़ल अछि. 25 टा डिग्री कॉलेज मे सं जे मिथिला मे खुलत ओहि मे दरभंगा, मधुबनी, समस्तीपुर, बेगूसराय, सहरसा, सुपौल, पूर्णिया, अररिया, मधेपुरा, खगड़िया, कटिहार, सीतामढ़ी, शिवहर, पूर्वी चंपारण, पश्चिमी चंपारण आओऱ किशनगंज शामिल अछि.


text:
पटना। राज्य सरकार 1975 बैच क बिहार कैडर क आईपीएस आ डीजी होमगार्ड नीलमणि कए नव पुलिस महानिदेशक बनेबाक निर्णय लेलक अछि। ओ प्रदेश क 47म पुलिस प्रमुख हेताह। गृह विभाग एहि संबंध मे अधिसूचना जारी करि देलक अछि। एक मार्च क प्रभाव स हिनकर पोस्टिंग कैल गेल अछि। 31 अगस्त, 2011 तक हिनकर सेवा अछि। यानी डेढ़ साल सेवा करबाक भरपूर मौका अछि। नीलमणि 1973 बैच क मनोज नाथ आ 1974 बैच क जेके खन्ना कए लांघैत डीजीपी क कुर्सी पर आसीन भ रहल छथि। नीलमणि पुलिस महानिदेशक आनंद शंकर स प्रभार ग्रहण करताह। 1977 सहायक पुलिस अधीक्षक मुजफ्फरपुर स सेवा प्रारंभ करनिहार नीलमणि अपर महानिदेशक निगरानी, एडीजी मुख्यालय, आईजी मुख्यालय, आईजी ऑपरेशन, विशेष शाखा मे आईजी सुरक्षा, आईजी पटना, डीआईजी मगध क सहित विभिन्न महत्वपूर्ण पद पर पदस्थापित रहलाह अछि। सेवा क दौरान इ सराहनीय आ अति विशिष्ट सेवा पदक स सेहो नवाजल जा चुकल छथि। 1982 स 1990 क बीच इ लगातार वैशाली, दरभंगा, सारण, भागलपुर, मधुबनी मे एसपी क पद पर काज करैत रहलाह। नीलमणि तीनटा मेडल आ गणित मे रिकार्ड अंक क संग गोरखपुर विश्वविद्यालय स बीएसपी क परीक्षा प्रथम श्रेणी स पास केलाक बाद बीएचयू स एमएससी भौतिकी क परीक्षा मे मेडल क संग प्रथम स्थान प्राप्त केलथि। संगहि इ आईआईटी परीक्षा मे 1968 मे तेसर स्थान हासिल केलथि।
डीजीपी बनेबाक सूचना भेटला पर नीलमणि कए आज पुरान गप मन पड़ल, कहला-पापा कहैत छलाह जे एसपी बनि जाउ त काफी नीक होएत। हमर पिताजी ज्यूडिशियल मजिस्ट्रेट छलाह। अक्सर दौरा पर जाइत छलाह आ जखन लौटैत छलाह त कहैत छलाह जे तों एसपी बनि जो। पापा क सपना सच भेल पर ओ देखि नहि सकलाह। नीलमणि क माइ क निधन सेहो काफी छोट बैस मे भ गेल। आइ स्वभाविक तौर पर परिवार मे खुशी क क्षण अछि। बुद्धा कॉलोनी मे एहि संयुक्त परिवार क मुखिया कए शुभकामना देबा लेल लोकक कतार अछि। नीलमणि कहैत छथि-बस नीक लगैत अछि, अपन परिवार कए एना खुश देखिकए। हुनकर अपन दूटा संतान अछि। बेटी दिल्ली मे पढै़त छैन आ बेटा पुणे मे।


text:
” #आधुनिकयुग मअ नारी कअ योगदान”
आधुनिक युग मअ नारी कअ बहुत योगदान यअ ।
घोर परिवार देखभाल सअ लो कअ,
“official work ” तक मअ निपुण छैथ ।
जखन औरत जन्म लै छेथ तअ ,
(1) पहीने ओ अपन बेटी – बहीन होए कअ फर्ज शकुशल निभाबैय छैथ ।
(2) ओकर बाद जखन हुनकर विवाह होए छैन ,
ओ नया घोर मअ प्रवेश करै छैथ एक गृह लक्ष्मी कअ रुप मअ ।
और ओही परिवार मअ अपन सुझ बुझ सअ ,
सब सदस्य कअ अपन कार्य कुशलता सअ संतुष्ट रखै छैथ ।
(3) ओकर बाद हुनकर मातृ कर्तव्य कअ ओ बखुबी निभा बैय छैथ ।
अपन बच्चा कअ पालन पोशन सअ लो कअ ओकर पढ़ाई लिखाई , ओकर उज्जवल भविष्य कअ बारे मअ सोची कअ कार्य रत्त रहै छैथ ।
हमेशा अपन परिवार ,अपन बच्चा सब कअ कुशल कामना कअ लेल प्रयास रत्त रहै छैथ ।
(4) अपन जीवन साथी कअ प्रति समर्पित रहै छैथ ।
हुनकर हर काज मअ ओ बैढ चैढ कअ भाग लै छैथ ।
चाहे ओ पारिवारिक काज हुअ ,
या आर्थिक ।
आथिर्क दृष्टि कोण सअ ओ हमेशा कोशिश करै छैथ जे अपन पती कअ बोझ कअ हम हल्का करी ।
और अए कोशिश मअ ओ हमेशा सफल रहै छैथ।
*आजुक माडर्न नारी कोनो “ऑफीस” या कोनो एहन कार्य नैय यअ जैय मअ ओ अपन योगदान नैय दोरहल छैथ *।
चाहे ओ लेबर कअ काज हुअ,या सीमा पार रक्षा कअ ।
ओ सब काज मअ निपुण छैथ ।
ओ साईकिल चलेनाय सअ लो कअ, हवाई जहाज तक चल बैय छैथ ।
ओ संसद सअ लो कअ , देश विदेश मअ कंधा सअ कंधा मिलाए कअ अपन कार्य कुशलता का परिचय दैए छैथ ।
कोनो एहन कला नैय छैन जे ,हुनका सअ छुटल हैत।
हुनकर कार्य योगदान कअ बहुत वर्णन छैन।
हम लिखा लागब तअ बहुत भअ जैत ।
हुनकर कार्य कअ वर्णन ब्रह्मांड मअ विख्यात अएछ।
ओ कंप्यूटर सअ कम नैय छैथ ।
एतबे पर हम अहा सब सअ छमा मांगैत हुनकर आवाहन कअ रहल छी।
*या देवी सर्वभूतेषु,
नारी रुपेण संस्थिता ,
नमस्तस्यै नमस्तस्यै नमस्तस्यै नमो नमः*
🙏🏻🙏🏻🙇🏻♀
जय मिथिला 🙏🏻
नीलम झा


text:
विचार
– प्रवीण नारायण चौधरी
हँसी कि कानी….!
किछु दिन सँ दिमाग मे एहेन-एहेन बात आबि रहल अछि जे खने हँसबैत अछि, खने दुःखी कय दैत अछि। अपन मनोभाव इजहार कय शायद कने हल्लुक हुए।
बात एहेन छैक जे हम मिथिलावासी मे डीएनए अछि ‘जनक’ केर, जिनका विदेह सेहो कहल जाइत छन्हि… विदेह एहि लेल जे भौतिक सुख-सुविधा मे ओ कहियो आसक्त नहि भेलाह। हुनकर राज मे कोनो बातक कमी नहि छलैक। मानवक आवश्यकता एतेक कम जे सब केँ पुरि जाइत छलैक। हाँव-डाँव आ हाहुत्ती के सवाले नहि छलैक।
हुनकर एहि विशेषताक प्रचार भारतवर्षीय समस्त जनपद धरि पहुँचि गेल छलैक आ केहनो विरक्त या आसक्त लोक केँ मानवोचित कर्म केर शिक्षा, खासकय गृहस्थी एवं आर्थिक व्यवस्थापन सम्बन्धी गूढ़ तत्त्व समीक्षा लेल तहिया मिथिला पठायल जाइत छलैक लोक केँ। व्यासदेव अपन विरक्त पुत्र शुकदेवजी केँ सेहो जनक सँ यैह शिक्षा ग्रहण करबाक उपदेश कयलनि।
शुकदेवजीक सम्बन्ध मे बुझले होयत जे शिवकोप सँ डरायल मायक गर्भ सँ बाहर एबाक नामहि नहि लेथि, कतेको विनती आ आश्वासनक बाद जन्म त लेलाह लेकिन अपन अन्तर्ज्ञान आ अमर तत्त्वक शिवोपदेशक प्रभाव सँ जन्म लैत देरी जंगल दिश प्रस्थान कय गेलाह… पिता व्यासदेव हुनका रोकबाक प्रयास कयलथि त उल्टा पिता केँ कय रंगक उपदेश दैत मानवजीवनक वास्तविक मर्मादिक प्रवचन दैत के पिता के पुत्र आदि प्रश्न कय ओहिना नंगटे शरीरे वनगमन कय गेलाह।
कालान्तर मे जीवनक किछु निहित कर्म प्रति सचेष्ट भेलाह आ पिता सँ गृहस्थी धर्मक सम्बन्ध मे जिज्ञासा कयलनि त हुनका जनक दरबार मे पठा देल गेलनि। शुकदेवजी समान महान् ज्ञानी, पूर्ण निश्छल आ निर्भीक बालक कपड़ा पहिरबाक विन्दु आदि पर बिना कोनो सोच-विचार कएने सीधे जनक दरबार अबैत छथि, जनक स्थिति बुझि स्त्री समाज केँ ओतय सँ इशारा मे चलि जेबाक आज्ञा दय शुकदेवजी केँ स्वागत मे आसन दैत हाल-चाल आ आगमनक उद्देश्य सब जानि हुनका शिक्षा ग्रहण करबाक लेल उचित आश्वासन दैत छथिन आ पहिल शिक्षा यैह होइत छन्हि जे केहनो संन्यासी आ विरक्त मनुष्य केँ अपन वैराग्यक प्रभाव आन गृहस्थी धर्मक निर्वाह करनिहार लोक द्वारा अवधारल मर्यादा आ सीमा केँ उल्लंघन करबाक अधिकार नहि दैत अछि। आर शुकदेवजी हुनकर तर्क सँ सहमत होइत बस छोट विष्ठी टा धारण करबाक लेल तैयार होइत छथि।
शुकदेवजी केँ जनकजी द्वारा दरबार सँ स्त्री समाज केँ हुनका अबिते हंटि जेबाक दृष्टान्त दैत बुझायल गेलनि। मानव जीवन मे स्त्री आ पुरुष दुइ अलग-अलग प्रकृति केर सम्बन्ध मे बुझायल गेलनि। दुनू के अलग बनावट आ दुनू के संसर्ग सँ सृष्टिक निरन्तरता आदिक निरूपण कयल गेलनि। आर एहि क्रम मे नर व मादा केँ अपन शरीर आ भावनाक बीच कपड़ारूपी पर्दाक सार्थकता सेहो बुझायल गेलनि। ओ विष्ठी धारण करबाक वचन दैत गुरु प्रति नतमस्तक भेलाह।
शुकदेवजी अन्तर्ज्ञानी एहि लेल भेलाह जे देवाधिदेव महादेव द्वारा पार्वती केँ अमर कथा कहबाक क्रम मे परवाक अंडा आ बाद मे बच्चाक रूप मे ओहो ओहि अमरनाथक गूफा मे सुनने रहथि। जीवनक लगभग सम्पूर्ण वृत्तान्त सँ ओ परिचित भऽ गेल रहथि। महादेव समान दयालू गुरु दोसर कियो नहि भऽ सकैत छथि, ओ भोला थिकाह आ सब पर दया छन्हि। लेकिन शर्त अनुसार अमरकथा सुनबाक अधिकारिनी केवल पार्वती छलीह। लेकिन शिव आज्ञा मे अंडारूप जीव केँ गूफा सँ नहि हंटायल जेबाक कारण ई लाभ शुकदेवजी केँ प्राप्त भेलनि। हालांकि एहि लेल शिवजीक कोप के भाजन सेहो भेलाह, परञ्च एक माताक गर्भ मे जा कय शरण लय लेबाक कारण शिवकोप शान्त भऽ गेल छल आ शुकदेवजीक प्राणरक्षा भऽ गेल छलन्हि। मुदा अमरकथाक विशेष ज्ञान सँ सम्पन्न शुकदेवजी अपन जीवनक असल अभीष्ट ‘मोक्ष’ (मुक्ति) प्रति पूर्ण सचेत छलाह।
जीवनक अन्तिम लक्ष्य निश्चित मुक्ति प्राप्त करब थिकैक। मुक्ति केर सही अर्थ यैह छैक जे परमात्मा (परमपिता परमेश्वर) केँ प्राप्त होयब, अर्थात् जाहि परमात्मा सँ आत्मारूप बनि हम-अहाँ (कोनो जीव) एक निश्चित उद्देश्य लेल अस्तित्व पाबि जीवनचक्र मे प्रवेश कयलहुँ से अपन सम्पूर्ण जीवन-कर्म करैत उद्देश्य पूरा कय पुनः परमात्मा सँ मिलन करू, यैह भेल मोक्ष यानि मुक्ति। हम-अहाँ जन्म-जन्मान्तर सँ जीवनक्रम मे छी, से परमपिताक आज्ञा सँ… उद्देश्य प्राप्तिक संग परमपिता सँ मिलन लेल प्रयासरत छी।
जतय सँ जे वस्तुक आविर्भाव होइत छैक, ओ वस्तु पुनः ओतहि जाकय अपन असल रूप मे विलय भेल करैत अछि। जेना – सूर्य सँ प्रकाशक आविर्भाव भेल छैक त प्रकाशपुञ्ज हमेशा सूर्यमुखी (ऊर्ध्वमुखी) गमन करैत रहैत अछि। दीपक केर लौ हमेशा ऊपर दिश जाइत अछि। जल केर आविर्भाव पाताललोक सँ भेल छैक, ओ हमेशा अपन मूल (पाताल) मे समाहित होयबाक लेल नीचाँ दिश यात्रा करैत रहैत अछि। जतेक बहाव सहितक नदी अछि ओहो सब ऊपर सँ नीचाँ ढलकैत आखिरी मे अपन मूल ‘सागर’ मे जाय केँ समाहित भेल करैत अछि। एहिना माटि सँ जे जन्म लेलक ओ माटिये मे मिलि जाइत अछि, हवा सँ सृजित वस्तु हवा मे विलय होइत अछि, आकाश, अग्नि, आदि जाहि कोनो अस्तित्वक मूल जतय छैक ओकरा ओहि मे जेबाक युयुक्षा (अन्तिम इच्छा) रहैत छैक। तहिना हम मानवक असल तत्त्व ‘आत्मा’ सेहो अपन मूल ‘परमात्मा’ मे मिलय चलि जाइत अछि। यैह भेल मोक्ष।
तखन यात्रा बड सहज नहि छैक। भूः, भुवः, स्वः, महः, जनः, तपः, सत्यम् – माने भूलोक सँ लैत सत्यलोक केर बीच ७ परत के लोक आ १-१ लोक केर अवस्था एहि पृथ्वी जेकाँ कतेको विशाल आ वृहत् रूप मे छैक से सिर्फ कल्पना कय सकैत छी। अहाँ सब सोचैत होयब जे कतय सँ कतय लय कय चलि गेल!! हमर कहब केवल यैह अछि जे जीवनरूपी यात्रा विभिन्न नाव (शरीर) द्वारा होइत रहैत अछि आ हम सब सेहो अपन मूल परमपिता परमेश्वर मे लीन होयबाक लेल – केवल वैह मंजिल पर जेबाक लेल यात्रा कय रहल छी। यात्राक किछु नियम छैक। किछु मर्यादा छैक। शुकदेवजीक उदाहरण मे पहिल पाठ सेहो यैह सिखेलक।
शुकदेवजीक परीक्षा कोना लेलखिन जनकजी से सुनबैक त हँसैत-हँसैत पेट फूलि जायत!
पूर्ण अन्तर्ज्ञानी आ मोक्षविद्या सँ लैश शुकदेवजी जखन गृहस्थी धर्म आ दिनचर्याक ज्ञान हासिल कय रहल छलाह जनक शिक्षालय मे त हुनका छात्रावास मे रहय लेल जगह भेटल छलन्हि। शुकदेवजीक पास मात्र २ टा विष्ठी छलन्हि, एकटा पहिरथि, एकटा बदलथि। एक दिन संचालित कक्षा जाहि मे जनकजी मुमुक्षु (शिष्य) सब केँ पढा रहल छलाह आ शुकदेवजी सेहो पढि रहल छलाह… ओहि कक्षा मे एक सेवक दौड़ल-दौड़ल आयल आ हपसैत बाजल, “गुरुजी! राजा साहेब!! आगि लागि गेल… आगि लागि गेल।” गुरुजी पुछलखिन जे कतय, केम्हर…? सेवक कहलकनि जे शुकदेवजी वला छात्रावास मे। ओहि छात्रावासक सब विद्यार्थी सब दौड़ल छात्रावास दिश… शुकदेवजी सेहो दौड़ि गेलाह। कनीकाल मे सब किछु शान्त भेलैक। जखन सब वापस कक्षा मे आयल त गुरुजी विहुँसि रहल छलाह।
गुरुजी पुछलखिन सब सँ जे समान सुरक्षित रहलौ आ कि जरि गेलौ। सब अपन-अपन हाल कहलकनि। जनकजी विहुँसैत शुकदेवजी दिश तकलाह। पुछलखिन, “यौ, अहाँ कियैक दौड़लियैक?” शुकदेवजी सेहो विहुँसैत जवाब देलखिन जे गुरुजी, हमहुँ विष्ठी सुखाय लेल डोरी पर देने रहियैक। जनकजी ठहाकय हँसैत कहलखिन जे वाह! आइ अहाँक शिक्षा पूर्ण भेल। गृहस्थी धर्म मे एकटा विष्ठी के सेहो कतेक महत्व छैक से अहाँ बुझि सकलहुँ, यैह लेल अहाँक पिता व्यासदेव व्यग्र रहथि आ ओ अहाँ केँ मिथिलानगरी हमरा पास पठेने रहथि। आब अहाँ ईश्वरक महिमा गान करैत अपन जीवनयापन – घर-गृहस्थी चलाउ, यैह जीवन आ जीवनक उद्देश्य थिक। सिर्फ अन्तर्ज्ञान सँ परिपूर्ण भऽ ई विशाल जीवन केँ हम सब जंगल मे भटकैत या फेर तरह-तरह के यातना दैत पूर्ण करी तखनहि मुक्ति भेटत से जरूरी नहि। शुकदेवजीक शिक्षा पाबि काफी सन्तुष्ट भेलाह। बहुत प्रसन्नताक संग गुरुजी केँ प्रणाम करैत अपन देश लौटलाह।
बन्धुगण! हम सब सेहो अपन-अपन जीवनयात्रा मे छी। कतेको रंग के अन्तर्ज्ञान सँ भरल छी। वर्तमान नाव ‘मानव शरीर’ छी। संस्कार, भाषा, व्यवहार – सब किछु मानव वला अछि। अन्य जीव आ मानव मे मात्र एक ‘विवेक’ केर पातर सूत बरोबरि फर्क छैक। धरि ई विवेकरूपी सूत्र बहुत महत्वपूर्ण छैक। अपन व्यवहार सँ हम-अहाँ न अपना केँ तकलीफ दी आ ने दोसर केँ। संगहि शुकदेवजी त बच्चा मे नंगटे घुमथि, हुनको विष्ठी जनकजी पहिरबा देलाह… हम-अहाँ जे नंगटे घुमय चाहब से केना हेतैक, हमरो-अहाँक माय-बहिन, बेटी-पुतोहु, स्त्री समाज के संग चलबाक मर्यादा मे त रहय पड़त। तहिना स्त्री समाज पर त पर्दाक मात्रा आर बेसी छन्हि, कारण पुरुष समाज मे हुलकाह प्रवृत्ति सँ हुनका लोकनि केँ बचबाक जरूरत छन्हि। पुरुष सँ बेसी झाँपतोप करयवला बनावट हुनका लोकनिक छन्हि। से सब बुझय जाउ।
हँ, हम जे उचकपनी करनिहार केँ निकालि दैत छियैक परिवार सँ से तुरन्त घोघ-तोघ ओढिकय फेर दोसर रूप मे आबि गेल करैत अछि। छौंड़ा सब छौंड़ी बनिकय आबि जाइत अछि। लेकिन केना बुझबियैक…! रे बेवकूफ! कहलियौ नहि जे पढबैत-पढबैत ४१ वर्ष भेल आब!! अनुभव अछि सब बातक! नीक लोक बनिकय रहे न! टेढी देखेमे… सेहो हमरा सन मास्टर केँ? तखन त रवि दिन के व्यंग्य मे कहिये देने रहियौक असली मीमांसा! मिथिलाक बेटा थिकें, समयक सदुपयोग करब सीख!! ॐ तत्सत्!!
हरिः हरः!!


text:
नवका- पुरनका लेख सर्च करु...
मिथिला सं लालूजीक उम्मीदवार
Mithila san Lalu jik Ummeedwar
बिहार मे लालू प्रसाद यादव जीक आरजेडी अपन पचीसटा उम्मीदवार के नाम जारी करि देलक अछि. लालूजी एहि बेर सेहो दु ठाम सं चुनाव लड़ि रहल छथिन्ह. लालू जी सारण आओर पाटलिपुत्रा दुनु ठाम सं खाड़ भs रहल छथिन्ह. अपन सभ के मिथिला के देखल जाउ त वाल्मिकी नगर सं रघुनाथ झा... पूर्वी चम्पारण सं अखिलेश प्रसाद सिंह... शिवहर सं सीताराम सिंह... सीतामढ़ी सं सीताराम यादव... भागलपुर सं शकुनी चौधरी... वैशाली सं रघुवंश प्रसाद सिंह... दरभंगा सं मो. अली अशरफ फातमी... झंझारपुर सं देवेंद्र यादव... किशनगंज सं तस्लीमुद्दीन आओर खगड़िया सं आर के राणा जी के उम्मीदवार बनाएल गेल अछि.
बिहार मे लालू प्रसाद यादव जीक आरजेडी अपन पचीसटा उम्मीदवार के नाम जारी करि देलक अछि. लालूजी एहि बेर सेहो दु ठाम सं चुनाव लड़ि रहल छथिन्ह. लालू जी सारण आओर पाटलिपुत्रा दुनु ठाम सं खाड़ भs रहल छथिन्ह. अपन सभ के मिथिला के देखल जाउ त वाल्मिकी नगर सं रघुनाथ झा... पूर्वी चम्पारण सं अखिलेश प्रसाद सिंह... शिवहर सं सीताराम सिंह... सीतामढ़ी सं सीताराम यादव... भागलपुर सं शकुनी चौधरी... वैशाली सं रघुवंश प्रसाद सिंह... दरभंगा सं मो. अली अशरफ फातमी... झंझारपुर सं देवेंद्र यादव... किशनगंज सं तस्लीमुद्दीन आओर खगड़िया सं आर के राणा जी के उम्मीदवार बनाएल गेल अछि.
सदस्यता लें टिप्पणियाँ भेजें (Atom)


text:
नवका- पुरनका लेख सर्च करु...
बिहारक बालक के मदद के जरूरत
आई के पटना, हिन्दुस्तान मे पहिल पन्ना पर एकटा खबर छपल अछि. ‘बिहार के सपूत का जीवन संकट में’
विश्व का यंगेस्ट एनिमेटर बच सकता है, अगर आप चाहें तो...
अखबारक खबर के मुताबिक पटना राजेन्द्रनगर के 14 सालक शिवम एकटा लाइलाज बीमारी सं पीड़ित अछि. बीमारी के नाम अछि मल्टीपल क्लिपेल ट्रेनॉने वेबर सिंड्रोम. अखन एहि बीमारी के इलाज नहि खोजल गेल अछि. खोज जारी अछि. दुनिया भर के वैज्ञानिक सभ एहि पर रिसर्च करि रहल छथिन्ह. अमेरिका के रोचेस्टर मेनिसोटा मे 23-24 जुलाई के एकटा कॉन्फ्रेंस होबय जा रहल अछि ओहि मे दुनिया भर के एक्सपर्ट सभ एहि पर चर्चा करथिन्ह. शिवम के सेहो एहि के लेल बुलाएल गेल. पासपोर्ट-वीजा बिन गेल अछि. मुदा शिवम के मां-पापा के पास एतेक पाई नहि छनि जे ओ अमेरिका जा पएथिन्ह. शिवम मे बाबूजी तृतीय श्रेणी के कर्मचारी छथिन्ह आओर चौदह साल सं शिवम के बीमारी के खर्चा उठाबैत-उठाबैत आब केहुना कs घर चला रहल छथिन्ह. ओना हिनकर बाबूजी डीके गुप्ता मुख्यमंत्री आओर एनजीओ सभ सं मदद के गुहार कएलखिन्ह. अगर अहां सभ शिवम के मदद करय चाहय छी तं 09431800540 पर सम्पर्क कs सकय छी.
शिवम कंप्यूटर पर बड़ नीक एनिमेशन बनाबय छथिन्ह. पढ़ाई लिखाई मे बड़ तेज छथिन्ह. 26/11 पर हिनकर ‘टेरर अटैक: प्रोजेक्ट फतह’ गेम काफी सराहल गेल छल.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text: काठमांडू। करीब चार दशक स नेपाल मे व्यापारिक एकाधिकार क आनंद उठा रहल भारत क सार्वजनिक क्षेत्र क कंपनी इंडियन ऑयल कारपोरेशन (आईओसी) क साम्राज्य कए आब चुनौती भेटए वाला अछि। सरकार आब निजी कंपनी स सेहो गैस आ तेल क आयात करबाक लेल कदम बढ़ेबाक कहलक अछि। नेपाल क वाणिज्य आ आपूर्ति मंत्री कहलथि जे सरकार भारत सरकार कए आईओसी आ नेपाल क सरकारी कंपनी नेपाल तेल निगम (एनओसी) क बीच भेल समझौता क समीक्षा क लेल पत्र सेहो लिखलक अछि। एहि स भारत मे तेल आ गैस बेचएवाला अन्य कंपनी कए सेहो नेपाल स व्यापार क छूट भेटत। मंत्री कहलथि जे नेपाल सरकार गैस आ तेल दूनू क्षेत्र मे निजी कंपनी कए व्यापार करबाक अनुमति देबाक फैसला केलक अछि। नेपाल मे गैस आयात आ बिक्री क नियम कए तैयार करि लेल गेल अछि आ तेल आयात क नियम कए तैयार कएल जा रहल अछि। एनओसी आ आईओसी क बीच भेल समझौता क अनुसार नेपाली कंपनी केवल आईओसी स तेल आ गैस खरीदत आ नेपाल मे ओकरा अन्य कोनो कंपनी कए नहि बेचत।


text:
कुशल आबि देख लिअ, एतऽ सबटा आँखि नोर सँ भरल छै।
विकास कतऽ भेलै, विकासक दिस इ बाट चोर सँ भरल छै।
चिडै सभ कतौ गेल की, मोर घूमैत अछि गाम सगरो,
इ बगुला तँ पंख अछि रंगि कऽ, सभा वैह मोर सँ भरल छै।
सब नजरि पियासल छल तकैत आकाश चानक दरस केँ,
निकलतै इ चान कहिया, आसक धरा चकोर सँ भरल छै।
उजाही उठल गाम मे, नै कनै छै करेज ककरो यौ,
हमर गाम एखनहुँ खुश गीत गाबैत ठोर सँ भरल छै।
कहै छल कियो गौर वर्णक गौरवक एहन अन्हार इ,
सब दिस तँ अछि स्याह मोन जखन इ भूमि गोर सँ भरल छै।
फऊलुन(ह्रस्व-दीर्घ-दीर्घ)- ६ बेर प्रत्येक पाँति मे


text:
२.१३.अशोक- शरदिन्दु जी
अशोक
शरदिन्दु जी
वर्ष १९८७ ई. के गप छी। शरदिन्दु जी ओहि समय मिथिला मिहिर मे उपसम्पादक रहथि। हम एकटा कथा मि. मि. मे प्रकाशन लेल पठौने रही। शरदिन्दु जी कहने रहथि जे ओ कथा छपि रहल अछि। मुदा ओ कथा हमरा भीतर एखन चलिए रहल छल। लगैत रहय जे कथाक अन्त ठीक नहि भेल अछि। ओहि मे हम चारि-पाँच पाँती आर जोड़बाक निर्णय लेलहुँ। एक दिन हम ओ पाँती सभ लीखि कऽ मिथिला मिहिर कार्यालय पहुँचलहुँ। शरदिन्दु जी बैसल रहथि। हुनका कहलियनि तऽ ओ कनेकाल लेल गुम भऽ गेला। कहलनि जे, 'आब तऽ पूरा अंकक प्रूफ फाइनल भऽ गेल अछि। छपै लेल चल गेल अछि।' हम फेर हुनकासँ कोनो उपाय निकालबाक अनुरोध केलहुँ। जँ कोनो गुंजाइश होइ तऽ देखिअउ। ओ कनेकाल सोचलनि आ कहलनि, 'ठीक छै। चलू प्रेसमे नींचा। जँ छपबाक प्रक्रिया शुरू नहि भेल हेतै तऽ ओहीठाम करेक्शन कऽ देबै।' हम सभ नीचामे प्रेसमे गेलहुँ। बड़का-बड़का मशीन सभ रहै। घर्र-घर्र आबाज भऽ रहल छल। ककरो आबाज सुनबामे दिक्कत होइत रहै। ओही बीचमे ओ कोनो कर्मचारी सँ बात कऽ देखलाहा प्रूफ के कागज हमरा आनि कऽ देलनि। देखलहुँ प्रूफ मे संशोधनक हिसाबसँ कम्पोजर द्वारा करेक्शन सेहो भऽ चुकल छैक। छपबाक प्रक्रियामे आब अगिला काज बाँकी रहै। हम ओहीठाम ठाढ़े-ठाढ़ कथाक अन्तमे पाँच-छहटा पाँती जोड़लहुँ। कम्पोजर लगले कम्पोज केलनि। शरदिन्दुजी प्रूफ देखि कऽ ओ.के. केलनि। ओ कथा रहय 'नचनियाँ', जे मिथिला मिहिरमे एहि प्रकारेँ प्रकाशित भेल।
शरदिन्दु जी सँ एहि घटनाक पुर्वेसँ परिचय-पात रहय। हमरा हुनकर सानिध्य आ बात-विचार नीक लगैत रहय। ओ एक पत्रकार के रूपमे साँच-साँच बात कहबाक आ लिखबाक पक्षपाती रहथि। ककरो ठकुरसुहाती करब, जेना ओ सिखनहि नहि छथि। सोझ-सोझ, साँच-साँच गप बाजब हुनका पसिन्न छनि। एहि कारण ओ बहुधा विभिन्न लोकक द्वारा निन्दा-आलोचना सुनैत रहला आ सहैत रहला अछि। कतेक लोक हुनकासँ दूरी बना लैत रहल। मुदा शरदिन्दु जी छथि जे बात हुनका अनसोंहात लगैत छनि, तेकरा ओ व्यक्त करैत रहैत छथि।
बाद के समयमे ओ इण्डियन नेशन संग निकलैत आर्यावर्त दैनिक अखबार आ मिथिला मिहिर मे सेहो काज केलनि। मिथिला मिहिर मे ओ अन्त धरि रहथि। ओकर बन्द हेबाक कारण सभसँ क्षुब्ध छला। अन्ततः हुनकर नोकरी सेहो एहि क्रममे छुटि गेलनि। वस्तुतः हुनका संग मैथिली साहित्य, ओकर विकासमे योगदानक जीवित इतिहास आ व्यक्तिक रूपमे स्प्ष्टवादिताक विरासत छलनि। एहि बात के ओ कहियो ने बिसरला। मैथिली साहित्यमे साहित्यकारक बहुत कम परिवारमे दोसर पीढ़ीक लोक सहज रूपमे ओहि विरासत पर गौरव-बोध करैत, ओकरा सम्हारि कऽ रखबाक लेल आ आगू बढ़ेबाक लेल प्रतिबद्ध रहला। शरदिन्दु जी एहन व्यक्ति छथि जे नहि केवल ओकरा सम्हारि कऽ रखलनि अपितु मनोयोगसँ ओकरा व्यापक बनेबाक लेल सचेष्ट रहला अछि। शेखर प्रकाशन ओकर प्रतिफल छी। मैथिली मे ई एक विरल उदाहरण थिक जे अपन पिता सुधांशु 'शेखर' चौधरीक बाद एक सुयोग्य पुत्र रूपमे शरदिन्दु जी समय के चिन्हैत, मैथिलीक प्रयोजन के गमैत तदनुसार काज करबाक लेल अपना के झोंकि देलनि। हुनकर आर्थिक स्थिति सुदृढ़ नहि रहनि। बहुतो अभाव सभ रहनि मुदा बिना कोनो समझौता के ओ परिवारक भरण-पोषण संग मैथिलीक काजमे लगातार लागल छथि। से सभ अपन शर्त पर।
शेखर प्रकाशन नामसँ ओ पटनामे मैथिली पोथीक दोकान सेहो खोललनि स्टेशन लग। एहि व्यवसायमे ओ सम्पूर्ण निष्ठाक संग लागल छथि। पोथी सभक प्रकाशन केलनि। विभिन्न प्रकाशक सभक पोथी के विक्री केलनि। जखन यू.पी.एस.सी. आ बी.पी.एस.सी. मे मैथिली साहित्य सम्मिलित भेल तऽ ओकर सिलेबस के अनुसार पोथी सभ प्रतियोगी छात्र सभ के उपलब्ध करौलनि। सिलेबसक हिसाबसँ पोथी सभ लिखबा कऽ वा सम्पादित करा कऽ ओकर प्रकाशन केलनि। जे पोथी 'आउट आफ प्रिंट' भऽ गेल छल, ओकर फोटो कॉपी बना के छात्र सभ के उपलब्ध करौलनि। कतेको छात्र सभ के उपयोगी सुझाओ सभ दऽ अथवा मार्गदर्शन कऽ परीक्षामे सफल हेबामे मदति केलनि। एहन किछु छात्र सभ केँ हम हुनका एहि लेल अपूर्व सम्मान दैत देखने छी।
शरदिन्दु जी मैथिली सँ जुड़ल सरकारी आ गैरसरकारी संस्था सभक अनटोटल बात सभ पर व्यवस्था सम्बन्धी कुप्रबन्ध सभ पर सदैव लिखैत रहला अछि। से चाहे साहित्य अकादेमी हो वा मैथिली अकादमी अथवा चेतना समिति, लेखक संघ हो। हुनकर तर्क सभ अचूक होइत छनि। ओ कोनो व्यक्तिक पाखण्ड वा अनटोटल काज पर विस्तार सँ लिखैत रहल छथि। से चाहे पत्रकारक रूपमे अथवा व्यंग्यकारक रूपमे। एहि सँ कखनहुँ के हमहूँ नहि बँचल छी। हमर एक लेखमे तैंतालीसटा सन्दर्भ-संकेत रहय। ओहि पर ओ चारि पाँतीक आलोचनात्मक कविता लीखि ओही पत्रिकामे पाठकीय पन्नामे छपौलनि। चेतना समितिक कोनो काजक क्रममे जँ हमर कोनो क्रियासँ हुनकर असहमति रहलनि तऽ अपन लेखमे ओकर चर्च केलनि। ई कहब जे एहिसँ हमरा कोनो दुख नहि होइत छल तऽ से बात नहि, दुख कनेकाल लेल अवश्य होइत छल। मुदा शरदिन्दु जी के हम चिन्हैत रहियनि, एहिमे हुनकर कोनो अन्यथा भाव नहि रहल करनि, तेँ हुनका संग बात-व्यवहारमे कोनो अन्तर कहियो नहि आयल। ओ हमरा कतेको अवसर पर सहायता सेहो खूब केने छथि। सुझाओ देने छथि। से बिना कोनो लाग-लपेट के। हमरा लगैत छल जे ओ उचित कहि रहल छथि। हमर मान-सम्मान लेल सेहो ओ गुप्त रूपसँ सक्रिय रहला अछि। अपना प्रसंगक ई सभ बात एहि कारणे कहि रहल छी जे एहि सँ शरदिन्दु जी केँ बूझल जा सकैत अछि।
ओ समाचार-विचारक पत्रिका 'समय-साल'क कतेको वर्ष धरि सम्पादन केलनि। मैथिली पत्रकारिता केहेन भऽ सकैत अछि, से उदाहरण एहि सँ ओ कायम केलनि। ओ पोथी सभक सम्पादन केलनि। व्यंग्य सभ लिखलनि। अपन जीवनानुभव के छोट-छोट टिप्पणीक रूपमे दर्ज कऽ किताब छपौलनि। बहुत दिन धरि हुन्दुस्तान अखबारमे 'ठाँहि-पठाँहि' कालममे मैथिलीमे व्यंग्य लिखैत रहला। एही संग ओ मैथिलीमे पत्रकारिता लेल नीक योगदान करबाक हेतु पत्रकार के सम्मानित करबाक उद्देश्यसँ 'शेखर पत्रकारिता सम्मान' सेहो दैत रहला अछि।
एम्हर ओ किछु दिन खूब अस्वस्थ रहला। कठिन परिश्रम नहि कयल होइत रहनि, तथापि जतबा सम्भव भेलनि मैथिलीक काजमे संलग्न रहबे केलाह। प्रयत्नशील रहला। हुनकर शेखर प्रकाशन सभ दिन साहित्यकार सभक लेल, पाठक ओ छात्र सभ लेल उपयोगी रहल अछि। पटनाक एकमात्र मैथिली लेल महत्वपूर्ण स्थान अछि शेखर प्रकाशनक ओ स्थान जतऽ शरदिन्दुजी बैसल रहैत छथि। बहुधा समय भेटला पर अथवा कोनो प्रयोजन भेला पर हम ओहिठाम जाइत रहल छी। गति-विधि सभ बुझैत रहल छी। शरदिन्दु जी के मनोयोगसँ सुनैत रहल छी। शेखर प्रकाशनक एहेन महत्ताक श्रेय शरदिन्दुजीक एहन व्यक्तित्व के जाइत छनि। हुनका संग चलैत विरासत के जाइत छैक। पटनाक जीवनमे, मैथिलीक कार्यकलापमे बहुतो व्यक्ति सभक सहभागिता-सहयोग हमरा भेटैत रहल अछि, से एक उचितवक्ता मित्र रूपमे शरदिन्दुजी सँ सेहो लगातार भेटैत रहल अछि। से हमरो लेल एक महत्वपूर्ण बात छी।
संपर्क-8986269001
अपन मंतव्य editorial.staff.videha@gmail.com पर पठाउ।


text: पटना। बच्च क शिक्षा अधिकार कानून एकअप्रैल 2010 स लागू भ रहल अछि। एहि कानून कए लागू होइत देरी बिहार मे सरकारी प्राथमिक आ मध्य विद्यालय क शिक्षक क प्राइवेट ट्यूशन या अन्य निजी संस्थान मे पढ़ेबा पर पर रोक लागि जाएत। नव कानून क प्रावधान क तहत राज्य सरकार नियोजित शिक्षक क सेवा शर्त कए ओकर अनुरूप ढालबा मे लागल अछि। बच्चा कए मुफ्त आ अनिवार्य शिक्षा अधिनियम 09 क प्रावधान मे शिक्षक क कमी झेल रहल बिहार सन राज्य कए कतिपय रियायत सेहो देल गेल अछि। एक्ट क धारा 23 क अंतर्गत इ व्यवस्था अछि जे जाहि राज्य मे शिक्षक क प्रशिक्षण क लेल अपेक्षित संख्या मे संस्थान नहि अछि या जतए पर्याप्त संख्या मे शिक्षक नहि अछि, ओतहि केंद्र सरकार अधिसूचना क जरिये न्यूनतम योग्यता मे थोड़े ढिलाई बरैत सकैत अछि। एक्ट लागू भेलाक स पूर्व जे शिक्षक न्यूनतम योग्यता नहि रखने छथि तिनका पांच सालक भीतर अपेक्षित योग्यता हासिल करबा लेल मौका देल जाएत।


text:
पटना। 20 मार्च। इंटर टॉपर्स घोटाला के मुख्य अभियुक्त बच्चा राय क' राहत नहि भेटल। सुप्रीम कोर्ट हुनका जमानत नहि देलैन्ह। आय सोमवार के सुप्रीम कोर्ट मे एहि मामला पर सुनवाई भेल। आब बच्चा राय क' जेलहि मे रहे परतैन्ह। ऐहिक अगिला सुनवाई सात अप्रैल क' होयत।
दरअसल, इंटर टॉपर घोटाला के मास्टर माइंड बच्चा राय पर आय सुप्रीम कोर्ट मे अहम सुनवाई भेल। सुप्रीम कोर्ट मे भेल सुनवाई केर दौरान कोर्ट बच्चा राय केर जमानत याचिका खारिज क' देलैन्ह। अपने के बता दी कि पटना हाईकोर्ट द्वारा बच्चा राय क' देल गेल जमानत के खिलाफ बिहार सरकार सुप्रीम कोर्ट मे जमानत रद्द करबाक याचिका केना छल। कोर्ट सुनवाई केर दौरान इयो कहलनि कि यदि बच्चा राय जेल सँ बाहर रहता, तेँ ओ इंटर टॉपर्स घोटाला मे चैल रहल ट्रायल के सेहो प्रभावित क' सकैत छैथ।
गौरतलब अछि कि पटना हाईकोर्ट बच्चा राय के मामला मे कहने छल कि अगर 30 दिनक भीतर बच्चा राय के खिलाफ चार्जफ्रेम नहि भेल, तेँ हुनका जमानत द' देल जायत। कोर्टक एहि फैसला के बाद बिहार सरकार आओर इंटर टॉपर घोटाला के जांच क रहल टीम पर सवालिया निशान लागब शुरू भ' गेल छल। एहि सभके देखैत बिहार सरकार बच्चा राय केर जमानत केर खिलाफ सुप्रीम कोर्ट गेल आओर हुनक जमानत रद्द करबाक मांग कएलनि। एहि मामला पैट आय सोमवार के सुप्रीम कोर्ट मे सुनवाई भेल। ओनाकि बच्चा राय सुप्रीम कोर्ट के नोटिसक जवाब देलनि। बच्चा राय खुद केँ निर्दोष बतौलन्हि। ओतहि एक सप्ताह मे बिहार सरकार सँ जवाब माँगलैन्ह। अगला सुनवाई सात अप्रैल के होयत।